REGOLAMENT TA’ IMPLIMENTAZZJONI TAL-KUMMISSJONI (UE) 2022/547

tal-5 ta’ April 2022

li jimponi dazju anti-dumping definittiv fuq l-importazzjonijiet ta’ polimeri superassorbenti li joriġinaw mir-Repubblika tal-Korea

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1), u b’mod partikolari l-Artikolu 9(4) tiegħu,

Billi:

1. PROĊEDURA

1.1. Bidu

(1) Fit-18 ta’ Frar 2021, il-Kummissjoni Ewropea (“il-Kummissjoni”) bdiet investigazzjoni anti-dumping fir-rigward ta’ importazzjonijiet ta’ polimeri superassorbenti (superabsorbent polymers, “SAPs” jew “il-prodott taħt investigazzjoni”) li joriġinaw mir-Repubblika tal-Korea (“il-pajjiż ikkonċernat”) abbażi tal-Artikolu 5 tar-Regolament (UE) 2016/1036 tal-Parlament Ewropew u tal-Kunsill (“ir-Regolament bażiku”). Hija ppubblikat Notifika ta’ bidu f’Il-Ġurnal Uffiċjali tal-Unjoni Ewropea (2) (“in-Notifika ta’ bidu”).

(2) Il-Kummissjoni bdiet l-investigazzjoni wara lment imressaq mill-Koalizzjoni Ewropea għall-Polimeri Superassorbenti (European Superabsorbent Polymer Coalition), minn hawn ’il quddiem “ESPC” (“l-ilmentatur”). L-ilment sar f’isem żewġ produtturi tal-Unjoni, li flimkien jirrappreżentaw 65 % tal-produzzjoni totali tal-Unjoni tal-polimeri superassorbenti, fis-sens tal-Artikolu 5(4) tar-Regolament bażiku. L-ilment kien fih evidenza ta’ dumping u tad-dannu materjali li jirriżulta, li kienet biżżejjed biex tiġġustifika l-bidu tal-investigazzjoni.

1.2. Kummenti dwar il-bidu

1.2.1. Eżami tal-interess tal-Unjoni fl-ilment

(3) Wara l-bidu, il-Koalizzjoni tal-utenti (3) ddikjarat li l-ilment kien jinjora l-interessi tal-importaturi u l-utenti biex jikkonkludi li huwa fl-interess tal-Unjoni li tiftaħ investigazzjoni anti-dumping fuq importazzjonijiet ta’ SAPs li joriġinaw mir-Repubblika tal-Korea, bi ksur tal-Artikolu 21 tar-Regolament bażiku.

(4) Tressqu pretensjonijiet simili mill-produttur esportatur li kkoopera, LG Chem Ltd. (“LG Chem”).

(5) Il-Kummissjoni tfakkar li f’konformità mal-Artikolu 5(2) u l-Artikolu 5(9) tar-Regolament bażiku, il-bidu ta’ proċediment huwa ġġustifikat meta fl-ilment tingħata biżżejjed evidenza ta’ dumping, dannu u rabta ta’ kawżalità bejn l-importazzjonijiet li allegatament huma l-oġġett ta’ dumping u d-dannu allegat. Skont dawk id-dispożizzjonijiet, l-ilmentatur mhuwiex obbligat iwettaq analiżi tal-interess tal-Unjoni fl-ilment. Għaldaqstant, l-ilmentatur ma naqasx f’dan l-aspett.

(6) F’dan ir-rigward, il-Kummissjoni eżaminat l-akkuratezza u l-adegwatezza tal-evidenza pprovduta u ddeterminat li kien hemm biżżejjed evidenza biex tiġġustifika l-bidu tal-investigazzjoni preżenti, f’konformità mal-Artikolu 5(3) tar-Regolament bażiku.

(7) Għaldaqstant, il-pretensjonijiet ma ntlaqgħux.

1.2.2. Marġni tad-dumping mgħolli bl-ilmenti u marġni tat-twaqqigħ tal-prezz

(8) LG Chem iddikjarat li l-ilmentatur għolla l-marġni tad-dumping u l-marġni tat-twaqqigħ tal-prezz ippreżentati fl-ilment b’mod artifiċjali billi qies l-SAPs bħala prodott omoġenju. F’dan ir-rigward, LG Chem fil-biċċa l-kbira tenniet il-kummenti diġà pprovduti dwar il-kamp ta’ applikazzjoni tal-prodott indirizzat fit-Taqsima 2.3.

(9) LG Chem iddikjarat ukoll li l-prezz tal-esportazzjoni pprovdut fl-Ilment ġie kkalkolat b’mod żbaljat. Skont is-sors użat fl-ilment għall-kalkolu tal-prezz tal-esportazzjoni — jiġifieri s-Servizz tal-Istatistika tal-Kummerċ Korean (Korean Trade Statistics Service) — kien jeħtieġ li l-prezz tal-esportazzjoni jkun bejn 13 % u 18 % ogħla minn dak sottomess mill-ilmentatur. Għaldaqstant, il-Kummissjoni żbaljat meta aċċettat l-evidenza dwar il-prezz tal-esportazzjoni sottomessa fl-ilment.

(10) Fl-istadju tal-ilment, huwa biżżejjed li jiġu ppreżentati marġnijiet tad-dumping u tat-twaqqigħ tal-prezz abbażi tal-informazzjoni raġonevolment disponibbli lill-ilmentatur u għall-prodott kollu hemm hu. Għalkemm LG Chem tqis li l-prodott taħt investigazzjoni mhuwiex omoġenju, dan ma jfissirx li t-tqabbil kif sar mill-ilmentaturi kien difettuż għall-fini tal-bidu. Fil-verità, hija parti mill-investigazzjoni tal-Kummissjoni li tanalizza jekk hijiex ġustifikata talba għal analiżi aktar dettaljata.

(11) Fir-rigward tal-prezz tal-esportazzjoni użat fl-ilment, il-Kummissjoni nnotat li l-prezzijiet ogħla enfasizzati minn LG Chem fl-esibizzjoni 8 tal-ilment fil-fatt kienu jinkludu l-esportazzjonijiet totali skont il-kodiċi tal-komodità 3906 90 90, inkluż prodotti li ma kinux il-prodott ikkonċernat, filwaqt li l-prezzijiet tal-esportazzjoni użati għall-istima tad-dumping fil-paragrafu 46 tal-ilment kienu jinkludu biss il-prodott ikkonċernat, kif iffiltrat abbażi ta’ domanda ta’ estrazzjoni addizzjonali fis-sistema TRASS (4).

(12) Għaldaqstant, il-Kummissjoni ma laqgħetx il-pretensjonijiet ta’ LG Chem.

1.2.3. Livell tal-kummerċ

(13) LG Chem iddikjarat ukoll li l-ilmentatur naqas milli jaġġusta l-prezz tal-esportazzjoni għad-differenzi fil-livell tal-kummerċ, peress li l-bejgħ tal-esportazzjoni tagħha lejn is-suq tal-Unjoni ġeneralment jgħaddi minn kumpanija relatata. Għaldaqstant, kemm il-marġni tad-dumping kif ukoll dak tat-twaqqigħ tal-prezz ippreżentati fl-ilment ġew mgħollija b’mod artifiċjali.

(14) Il-Kummissjoni tfakkar li l-kostijiet tat-trasport biss ġew aġġustati mill-ilmentatur għat-tnaqqis li sar għall-prezzijiet tal-esportazzjoni. Jista’ jsir l-argument li dan huwa approċċ konservattiv peress li aġġustament tal-prezzijiet tal-esportazzjoni skont l-Artikolu 2(9) jew tnaqqis addizzjonali tal-kummissjonijiet mill-bejgħ minn negozjanti relatati involuti fl-importazzjoni tal-beni jbaxxu biss il-prezz tal-esportazzjoni filwaqt li jżidu il-marġni tad-dumping u tat-twaqqigħ tal-prezz. Barra minn hekk, anki jekk ma jsir l-ebda tnaqqis għat-trasport, id-dumping xorta jkun sinifikanti, kif jidher ċar mill-verżjoni mhux kunfidenzjali tal-ilment. Fir-rigward tal-allegazzjoni dwar il-marġni mgħolli tat-twaqqigħ tal-prezz, il-Kummissjoni qieset li l-użu ta’ prezz tal-esportazzjoni abbażi ta’ statistika dwar l-importazzjoni jikkostitwixxi evidenza raġonevolment disponibbli fl-istadju ta’ bidu għall-ilmentaturi biex jagħtu prova tat-twaqqigħ tal-prezz. Barra minn hekk, hemm żewġ produtturi esportaturi oħra fir-Repubblika tal-Korea li jbigħu fis-suq tal-Unjoni b’mod dirett, u LG Chem stess ukoll tbigħ parti mill-bejgħ tal-esportazzjoni tagħha b’mod dirett. Fi kwalunkwe każ, LG Chem naqset milli tagħti prova dwar kif prezz tal-esportazzjoni differenti jirriżulta fi tnaqqis sinifikanti tat-twaqqigħ tal-prezz imsemmi fl-ilment [10-30 %].

(15) Għaldaqstant, din il-pretensjoni ma ntlaqgħetx.

1.2.4. Il-verżjoni miftuħa tal-ilment ma tippermettix li tinftiehem l-informazzjoni dwar it-twaqqigħ tal-prezzijiet.

(16) LG Chem argumentat li l-evidenza sottomessa fil-verżjoni miftuħa tal-ilment biex tallega li l-importazzjonijiet tal-Korea t’Isfel għandhom effetti ta’ tnaqqis tal-prezzijiet, jiġifieri l-Esibizzjonijiet dwar “ir-Rapporti tal-Informazzjoni dwar is-Suq”, ma ppermettietx li l-informazzjoni dwar it-twaqqigħ tal-prezz tinftiehem b’mod xieraq.

(17) L-ewwel, il-Kummissjoni fakkret li l-għan tal-verżjoni mhux kunfidenzjali tal-ilment huwa li jipprovdi sommarju sinifikanti tal-informazzjoni fil-verżjoni kunfidenzjali. Meta jiġi eżaminat jekk sommarju huwiex sinifikanti jew le, trid titqies it-totalità tal-informazzjoni fil-verżjoni mhux kunfidenzjali dwar kwalunkwe suġġett partikolari. Fir-rigward tal-allegazzjonijiet dwar it-twaqqigħ tal-prezz u l-bejgħ bil-prezz imwaqqa’ mill-esportaturi Koreani, il-Kummissjoni nnutat li t-taqsima 5.3 tal-verżjoni mhux kunfidenzjali tal-ilment fiha sommarju komprensiv tat-tqabbil tal-prezzijiet li jifforma l-bażi tal-allegazzjonijiet dwar it-twaqqigħ tal-prezz u l-bejgħ bil-prezz imwaqqa’, u dan huwa appoġġat minn sommarji sinifikanti tal-informazzjoni prinċipali fl-Esibizzjonijiet 5-1 sa 5-3-3 tal-ilment. Il-Kummissjoni qieset li n-narrattiva fil-parti prinċipali tal-ilment u s-sommarju tad-data fl-annessi msemmija jagħtu komprensjoni suffiċjenti tal-allegazzjonijiet li saru fir-rigward tal-pressjoni fuq il-prezzijiet. Fl-ilment, ir-rapporti tas-Suq huma ppreżentati bħala konferma tal-validità tal-allegazzjonijiet. Barra minn hekk, il-Kummissjoni qieset li r-rapporti tal-informazzjoni dwar is-suq dwar l-SAPs importati fl-Ewropa kien fihom analiżi dettaljata dwar strateġiji potenzjali tal-atturi tas-suq. Saħansitra, anki jekk sommarju tal-kontenut jiġi kondiviż, dan joħloq effett negattiv fuq il-fornitur tas-servizz li jkun ġabar l-informazzjoni kunfidenzjali.

(18) Huwa mfakkar li l-Artikolu 19 tar-Regolament bażiku u l-Artikolu 6.5 tal-Ftehim dwar l-Anti-Dumping tad-WTO (5) jippermettu s-salvagwardja ta’ informazzjoni kunfidenzjali f’ċirkostanzi fejn id-divulgazzjoni tkun ta’ vantaġġ kompetittiv sinifikanti għal kompetitur jew jista’ jkollha effett negattiv sinifikanti fuq persuna li tipprovdi l-informazzjoni jew fuq persuna li mingħandha dik il-persuna tkun akkwistat l-informazzjoni.

(19) L-informazzjoni provduta fil-verżjoni kunfidenzjali tal-ilment taqa’ taħt dawk il-kategoriji. Barra minn hekk, l-ilmentatur ipprovda biżżejjed sommarji tal-kontenut tas-segmenti kunfidenzjali tal-ilment.

(20) Għaldaqstant, din il-pretensjoni ma ntlaqgħetx.

1.2.5. Ipprezzar aggressiv mill-importazzjonijiet tal-Asja tal-Lvant Imbiegħed fl-2019

(21) Fir-rigward tal-effetti ta’ deprezzament tal-prezzijiet fl-2019, LG Chem ikkummentat dwar l-Esibizzjoni 5-3-1-C tal-ilment, li għamlet referenza vaga għal “prezz aggressiv minn importazzjonijiet tal-Asja tal-Lvant Imbiegħed”. LG Chem argumentat li l-formulazzjoni tal-kliem setgħet tirreferi wkoll għall-importazzjonijiet mill-Ġappun jew miċ-Ċina.

(22) Il-Kummissjoni taqbel li l-formulazzjoni tal-kliem “importazzjonijiet tal-Asja tal-Lvant Imbiegħed” ma tirreferix esklussivament għall-importazzjonijiet mir-Repubblika tal-Korea. Madankollu, il-formulazzjoni tal-kliem tkopri wkoll b’mod ċar l-importazzjonijiet tal-Korea t’Isfel. Filwaqt li dak id-dokument waħdu ma jkunx relatat mal-pressjoni tal-prezzijiet mir-Repubblika tal-Korea b’mod speċifiku, huwa jappoġġa l-evidenza l-oħra pprovduta fir-rigward tal-importazzjonijiet mill-Korea.

(23) Għaldaqstant, il-pretensjoni li dik l-evidenza ma sostnietx l-ilment ma ntlaqgħetx.

1.2.6. Profitt fil-mira mhux ġustifikat fl-ilment

(24) Fir-rigward tal-bejgħ bil-prezz imwaqqa’, LG Chem iddikjarat li ma hemm l-ebda ġustifikazzjoni għall-użu ta’ profitt fil-mira ta’ 10 % fl-ilment.

(25) Bħala kwistjoni ta’ livell limitu, il-Kummissjoni fakkret li l-ilment ipprovda biżżejjed evidenza li l-importazzjonijiet mir-Repubblika tal-Korea kienu qed iwaqqgħu l-prezzijiet tal-industrija tal-Unjoni b’marġni sinifikanti ta’ [10% - 30%]. Dan fih innifsu diġà jikkostitwixxi biżżejjed evidenza tal-effett tal-importazzjonijiet li huma l-oġġett ta’ dumping fuq il-prezzijiet fl-Unjoni. Dan jidher ċar mill-formulazzjoni tal-kliem tal-Artikolu 3(3) tar-Regolament bażiku li jippreżenta t-twaqqigħ tal-prezz u t-tnaqqis tal-prezz bħala effetti alternattivi possibbli li l-importazzjonijiet li huma l-oġġett ta’ dumping jista’ jkollhom fuq il-prezzijiet fl-Unjoni. Għaldaqstant, l-allegazzjoni fl-ilment li l-prezzijiet tnaqqsu bi [30% - 60%] ma kinitx meħtieġa biex ikun hemm biżżejjed evidenza li l-SAPs mir-Repubblika tal-Korea qed jiġu importati bi prezzijiet dannużi. Fi kwalunkwe każ, il-profitt fil-mira magħżul mill-ilmentatur mhuwiex vinkolanti għall-analiżi tal-Kummissjoni fir-rigward tal-analiżi tagħha tal-bejgħ bil-prezz imwaqqa’. L-Artikolu 7(2c) tar-Regolament bażiku jindika li l-profitt fil-mira ma għandux ikun inqas minn 6 %. Anki meta aġġustat għal profitt fil-mira ta’ 6 %, il-kalkolu tal-ilmentatur xorta wera marġni għoli ta’ bejgħ bil-prezz imwaqqa’. Għaldaqstant, mhuwiex rilevanti li l-ilmentatur ma ssostanzjax il-profitt fil-mira magħżul ta’ 10 %.

(26) Għaldaqstant, il-Kummissjoni ma laqgħetx il-pretensjoni li ġustifikazzjoni nieqsa għall-profitt fil-mira magħżul kienet tikkostitwixxi nuqqas fl-ilment.

1.2.7. Jenħtieġ li d-data dwar l-investiment fl-ilment ma tiġix trattata bħala kunfidenzjali.

(27) Fir-rigward tal-investimenti ddikjarati fl-ilment, LG Chem argumentat li ma hemm l-ebda bażi loġika għaliex din id-data ġiet trattata bħala kunfidenzjali mill-ilmentaturi.

(28) Kif diġà mfakkar fl-Artikolu 19(18) tar-Regolament bażiku u l-Artikolu 6.5 tal-Ftehim dwar l-Anti-dumping tad-WTO jippermettu s-salvagwardja ta’ informazzjoni kunfidenzjali f’ċirkostanzi fejn id-divulgazzjoni sservi ta’ vantaġġ kompetittiv sinifikanti għal kompetitur.

(29) L-informazzjoni provduta fil-verżjoni kunfidenzjali tal-ilment taqa’ taħt din il-kategorija. Barra minn hekk, l-ilmentatur ipprovda firxa għall-iżvilupp tal-indiċi għall-PI meta mqabbel mal-2017 għall-investimenti fil-verżjoni miftuħa. Din turi kif l-investimenti naqsu sostanzjalment matul il-perjodu meqjus u huma biżżejjed biex jinftiehem dak l-indikatur tad-dannu. Fi kwalunkwe każ, ix-xejriet rilevanti huma żvelati fit-Tabella 10 hawn taħt.

(30) Għaldaqstant il-Kummissjoni ma laqgħetx il-pretensjoni li kien meħtieġ li tiġi inkluża d-data dettaljata dwar l-investiment fil-verżjoni miftuħa tal-ilment.

1.2.8. Evidenza għal rabta ta’ kawżalità mal-importazzjonijiet tal-Korea t’Isfel

(31) LG Chem iddikjarat li l-ilment, bi ksur tal-Artikolu 3(6) tar-Regolament bażiku, naqas milli juri li hemm rabta ta’ kawżalità bejn l-importazzjonijiet li allegatament huma l-oġġett ta’ dumping mir-Repubblika tal-Korea u d-dannu allegat tal-industrija tal-Unjoni. Skont LG Chem, l-industrija tal-Unjoni allegat biss li “l-importazzjonijiet li huma l-oġġett ta’ dumping mill-Korea eżerċitaw pressjoni ’l isfel fuq il-prezzijiet tal-bejgħ tal-UE (...) li ġiegħlet lill-industrija tal-SAPs tal-UE tnaqqas il-prezzijiet tagħha, u dan irriżulta f’telf drammatiku”.

(32) Għall-kuntrarju tal-allegazzjoni ta’ LG Chem, l-ilmentatur ipprovda biżżejjed evidenza ta’ rabta ta’ kawżalità bejn l-importazzjonijiet mill-pajjiż ikkonċernat u d-dannu. L-analiżi tal-ilmentatur tal-indikaturi tad-dannu wriet koinċidenza fiż-żmien bejn iż-żieda fil-volumi ta’ importazzjonijiet bi prezz baxx mill-Korea t’Isfel u d-deterjorament tal-prestazzjoni tal-industrija tal-Unjoni, u b’hekk, kif l-importazzjonijiet tal-Korea t’Isfel fis-suq tal-Unjoni eżerċitaw pressjoni ’l isfel fuq il-prezzijiet tal-bejgħ tal-industrija tal-Unjoni.

(33) Għaldaqstant, din il-pretensjoni ma ntlaqgħetx.

1.3. Reġistrazzjoni tal-importazzjonijiet, nuqqas ta’ impożizzjoni ta’ miżuri proviżorji u proċedura sussegwenti

(34) Fis-17 ta’ Settembru 2021, f’konformità mal-Artikolu 19a(2) tar-Regolament bażiku, il-Kummissjoni informat lill-Istati Membri u lill-partijiet interessati kollha bl-intenzjoni tagħha li ma timponix dazji proviżorji fuq l-importazzjonijiet ta’ polimeri superassorbenti li joriġinaw mir-Repubblika tal-Korea u li tkompli bl-investigazzjoni.

(35) Billi ma ġew imposti l-ebda miżuri anti-dumping proviżorji, il-Kummissjoni ma rreġistratx l-importazzjonijiet skont l-Artikolu 14(5a) tar-Regolament bażiku. Il-Kummissjoni kompliet tfittex u tivverifika l-informazzjoni kollha li qieset li kienet meħtieġa għas-sejbiet definittivi tagħha.

(36) Wara d-divulgazzjoni tal-intenzjoni tal-Unjoni li ma timponix miżuri proviżorji, saru seduti ta’ smigħ ma’ żewġ produtturi tal-Unjoni inklużi fil-kampjun (BASF Antwerpen NV (“BASF”) u Nippon Shokubai Europe NV (BE) (“Nippon Shokubai Europe” jew “NSE”), produttur magħruf tal-Unjoni (Evonik Operations GmbH (“Evonik”)), kif ukoll mal-produttur esportatur LG Chem, fejn dawk il-partijiet ikkummentaw dwar in-nuqqas ta’ impożizzjoni ta’ miżuri proviżorji. Il-partijiet ipprovdew il-preżentazzjonijiet tagħhom u l-kummenti addizzjonali ta’ wara s-seduta ta’ smigħ għall-fajl.

1.4. Il-perjodu ta’ investigazzjoni u l-perjodu taħt kunsiderazzjoni

(37) L-investigazzjoni tad-dumping u tad-dannu kopriet il-perjodu mill-1 ta’ Jannar 2020 sal-31 ta’ Diċembru 2020 (“il-perjodu ta’ investigazzjoni” jew “PI”). L-eżaminazzjoni tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2017 sat-tmiem tal-perjodu ta’ investigazzjoni (“il-perjodu taħt kunsiderazzjoni”).

1.5. Partijiet interessati

(38) Fin-Notifika ta’ Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni infurmat speċifikament lill-ilmentatur, lil produtturi magħrufa oħra tal-Unjoni, lill-produtturi esportaturi magħrufa, lill-awtoritajiet tar-Repubblika tal-Korea, lil importaturi magħrufa, lil kummerċjanti u utenti magħrufa, kif ukoll lil assoċjazzjonijiet li huma kkonċernati dwar il-bidu tal-investigazzjoni, u stednithom jipparteċipaw.

(39) Il-partijiet interessati kellhom l-opportunità jikkummentaw dwar il-bidu tal-investigazzjoni u jitolbu seduta ta’ smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali. Saru seduti ta’ smigħ ma’ produttur tal-Unjoni inkluż fil-kampjun (BASF), produttur magħruf tal-Unjoni (Evonik), il-produttur esportatur li kkoopera LG Chem, u żewġ utenti magħrufa tal-Unjoni (Procter & Gamble International Operations SA (“P&G”) u FATER SpA (“Fater”)).

1.6. Kampjunar

(40) Fin-Notifika ta’ Bidu, il-Kummissjoni ddikjarat li kien hemm il-possibbiltà li tagħżel kampjun minn fost il-partijiet interessati f’konformità mal-Artikolu 17 tar-Regolament bażiku.

1.6.1. Kampjunar tal-produtturi tal-Unjoni

(41) Fin-Notifika ta’ Bidu tagħha, il-Kummissjoni ddikjarat li kienet għażlet kampjun tal-produtturi tal-Unjoni b’mod proviżorju. Il-Kummissjoni għażlet il-kampjun abbażi tal-volum tal-produzzjoni u tal-bejgħ tal-prodott simili, kif ukoll il-pożizzjoni ġeografika. Dak il-kampjun kien jikkonsisti f’żewġ produtturi tal-Unjoni. Il-produtturi tal-Unjoni inklużi fil-kampjun kienu jirrappreżentaw aktar minn 50 % tal-produzzjoni u l-bejgħ stmati tal-Unjoni fil-perjodu ta’ investigazzjoni, filwaqt li żguraw firxa ġeografika tajba, u tqiesu bħala rappreżentattivi tal-industrija tal-Unjoni. Il-Kummissjoni stiednet lill-partijiet interessati jikkummentaw dwar il-kampjun proviżorju. Ma wasal l-ebda kumment u għaldaqstant il-kampjun ġie kkonfermat.

1.6.2. Kampjunar tal-importaturi

(42) Sabiex tiddeċiedi jekk il-kampjunar huwiex meħtieġ u, jekk iva, sabiex tagħżel kampjun, il-Kummissjoni talbet lill-importaturi mhux relatati jipprovdu l-informazzjoni speċifikata fin-Notifika ta’ Bidu.

(43) Importatur wieħed mhux relatat ipprovda l-informazzjoni mitluba. Fid-dawl tal-għadd baxx ta’ tweġibiet, il-Kummissjoni ddeċidiet li l-kampjunar ma kienx meħtieġ u talbet lill-importatur li kkoopera biex jissottometti tweġibiet għall-kwestjonarji.

1.6.3. Kampjunar ta’ produtturi esportaturi fir-Repubblika tal-Korea

(44) Sabiex tiddeċiedi jekk it-teħid ta’ kampjuni huwiex meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi kollha fir-Repubblika tal-Korea jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni tar-Repubblika tal-Korea għall-Unjoni Ewropea tidentifika u/jew tagħmel kuntatt ma’ produtturi esportaturi oħrajn, jekk ikun hemm, li jistgħu jkunu interessati jipparteċipaw fl-investigazzjoni.

(45) Produttur esportatur wieħed fil-pajjiż ikkonċernat ipprovda l-informazzjoni mitluba u qabel li jiġi inkluż fil-kampjun, u għaldaqstant tqies li l-kampjunar ma kienx meħtieġ.

1.7. Tweġibiet għall-kwestjonarju u żjarat ta’ verifika

(46) Il-Kummissjoni bagħtet kwestjonarji lill-produttur esportatur li kkoopera, lill-importatur mhux relatat li kkoopera u liż-żewġ produtturi tal-Unjoni inklużi fil-kampjun. L-istess kwestjonarji kienu saru disponibbli online (6) fil-jum tal-bidu.

(47) Il-Kummissjoni rċeviet tweġibiet għall-kwestjonarju mingħand iż-żewġ produtturi tal-Unjoni inklużi fil-kampjun, produttur tal-Unjoni wieħed mhux inkluż fil-kampjun (makrokwestjonarju), żewġ utenti u l-produttur esportatur li kkoopera. L-uniku importatur mhux relatat li pprovda tweġiba għall-kampjunar ma pprovdiex tweġiba għall-kwestjonarju.

(48) Il-Kummissjoni fittxet u vverifikat l-informazzjoni kollha li hija qieset meħtieġa għad-determinazzjoni tad-dumping, tad-dannu li jirriżulta u tal-interess tal-Unjoni. Minħabba t-tifqigħa tal-pandemija tal-COVID-19 u l-miżuri konsegwenti li ttieħdu sabiex tiġi indirizzata t-tifqigħa (“l-Avviż dwar il-COVID-19”) (7), il-Kummissjoni ma setgħetx twettaq żjarat ta’ verifika fil-bini tal-kumpaniji li kkooperaw u li kienu inklużi fil-kampjuni skont l-Artikolu 16 tar-Regolament bażiku. Minflok, il-Kummissjoni wettqet kontroverifiki mill-bogħod (remote crosschecks, “RCCs”) tal-informazzjoni pprovduta mill-kumpaniji li ġejjin permezz ta’ vidjokonferenza:

Produtturi tal-Unjoni

— BASF Antwerpen N.V. (BE)

— Nippon Shokubai Europe NV (BE)

Utenti

— Kumpanija B, li l-identità tagħha se tibqa’ kunfidenzjali għall-fini tal-investigazzjoni (8).

Importaturi u kummerċjanti relatati

— LG Chem Europe GmbH (“LG Chem Europe”)

Produtturi esportaturi fir-Repubblika tal-Korea

— LG Chem, Ltd.

1.8. Divulgazzjoni definittiva

(49) Fl-24 ta’ Jannar 2022, il-Kummissjoni informat lill-partijiet interessati kollha dwar il-fatti u l-kunsiderazzjonijiet essenzjali li abbażi tagħhom kien beħsiebha timponi dazju anti-dumping definittiv fuq l-importazzjonijiet ta’ polimeri superassorbenti li joriġinaw mir-Repubblika tal-Korea (“divulgazzjoni finali”). Barra minn hekk, il-Kummissjoni bagħtet żewġ divulgazzjonijiet finali addizzjonali fl-4 ta’ Frar 2022 u fil-21 ta’ Frar 2022. Il-partijiet kollha ngħataw perjodu li fih setgħu jikkummentaw dwar id-divulgazzjoni finali, kif ukoll dwar divulgazzjonijiet addizzjonali finali. Il-Kummissjoni rċeviet kummenti mingħand il-produttur esportatur LG Chem, mill-industrija tal-Unjoni, u minn diversi utenti.

(50) Wara d-divulgazzjoni finali, il-partijiet interessati ngħataw l-opportunità li jinstemgħu skont id-dispożizzjonijiet stipulati taħt il-punt 5.7 tan-Notifika ta’ Bidu. Saru seduti ta’ smigħ ma’ LG Chem, mal-Koalizzjoni għal Suq Miftuħ u Kompetittiv tal-PSA tal-UE, u ma’ Evonik.

(51) Wara t-tieni dokument ta’ divulgazzjoni addizzjonali (“it-tieni ADD”) LG Chem argumentat li l-għoti ta’ jum wieħed biss biex jikkummentaw dwar bidliet sostanzjali fil-konstatazzjonijiet tal-Kummissjoni, jikkostitwixxi ksur tad-drittijiet tad-difiża ta’ LG Chem, speċjalment peress li s-sors tal-iżball ma kienx ġie żvelat.

(52) Il-Kummissjoni nnotat li LG Chem ma talbet l-ebda estensjoni għall-iskadenza għall-għoti ta’ kummenti dwar it-tieni ADD. Barra minn hekk, LG Chem ingħatat żewġ seduti ta’ smigħ wara l-iskadenza inizjali għall-kummenti, li fihom kellha l-opportunità li tippreżenta l-kummenti tagħha dwar it-tieni ADD. Matul is-seduta ta’ smigħ mal-Uffiċjal tas-Seduta wara d-divulgazzjoni tat-tieni ADD, il-Kummissjoni indikat li LG Chem ikkummentat dwar diskrepanza fid-data pprovduta fl-ilment u fid-divulgazzjoni finali kif ukoll fl-intelliġenza tas-suq tagħhom stess fit-tweġiba tagħhom għad-divulgazzjoni finali. Il-Kummissjoni analizzat b’mod diliġenti l-kummenti ta’ LG Chem u kkoreġiet in-nuqqas ta’ inklużjoni tad-data ta’ kumpanija waħda fil-makrodata minħabba żball klerikali u pproċediet bit-tieni ADD.

(53) LG Chem sostniet ukoll li d-divulgazzjoni tad-data addizzjonali wasslet għal bidla sinifikanti meta mqabbla mal-makrodata żvelata preċedentement, peress li mhux biss id-dimensjonijiet inbidlu b’mod sostanzjali, iżda wkoll ix-xejriet urew titjib għall-indikaturi kollha. Barra minn hekk, LG Chem argumentat li l-użu ta’ firxiet, skattat biż-żieda ta’ data li tappartjeni għal kumpanija waħda fit-tieni ADD, impedixxa lil LG Chem milli tikseb fehim raġonevoli tal-indikaturi makroekonomiċi riveduti.

(54) It-tieni ADD emendat id-data Makro żvelata, u bħala konsegwenza wkoll l-ishma mis-suq tal-industrija tal-Unjoni u tal-pajjiżi importaturi. Din il-bidla kienet intalbet minn LG Chem innifisha fil-kummenti tagħha għad-divulgazzjoni finali qabel it-tieni ADD. Minbarra li indikat id-dimensjonijiet tad-data mill-ilment, LG Chem saħansitra pprovdiet data minn intelligence dwar is-suq, li turi valuri simili għall-firxiet ipprovduti fit-tieni ADD. Għalhekk, ma jistax jitqies li d-data emendata ma kinitx diġà prevista fid-difiża ta’ LG Chem.

(55) F’suq b’numru limitat ta’ manifatturi, id-data addizzjonali ta’ manifattur wieħed naturalment iżżid ċifra sostanzjali mal-ammonti assoluti, li kienet antiċipata minn LG Chem fil-kummenti inizjali tagħha. Madankollu, l-allegazzjoni li dan wassal għal xejriet imtejba għall-indikaturi kollha hija qarrieqa. Ix-xejriet murija mill-indikaturi kollha marru fl-istess direzzjonijiet bħall-indikaturi żvelati oriġinarjament. L-indiċi tal-produzzjoni totali baqa’ l-istess b’żieda minima biss għas-sena 2018. L-indiċi tal-utilizzazzjoni tal-kapaċità, l-indiċi totali tal-bejgħ, l-indiċi totali tal-impjiegi, l-indiċi tal-produttività u l-indiċi tal-esportazzjoni wrew xejriet li mexjin fl-istess direzzjoni, anki jekk mhux bl-istess daqs. Għall-kuntrarju ta’ dak li LG Chem tallega li x-xejriet ma kinux qed jitjiebu, huma komplew juru l-istess dannu, anki jekk id-daqs tal-bidla kien differenti.

(56) Barra minn hekk, LG Chem stqarret fil-kummenti tagħha għat-tieni ADD li ċ-ċifri riveduti dwar l-ishma mis-suq fil-fatt ikkonfermaw id-dikjarazzjoni preċedenti ta’ LG Chem li l-importazzjonijiet mill-Korea qatt ma qabdu ishma mis-suq mill-industrija tal-Unjoni. Din id-dikjarazzjoni turi li x-xejriet żvelati fit-tieni ADD ġeneralment ma wasslux għal bidla fil-valutazzjoni minn LG Chem. Peress li l-analiżi u l-konklużjonijiet tal-Kummissjoni ma nbidlux, l-argumenti kollha magħmula mill-partijiet b’risposta għad-DDĠ baqgħu validi wkoll.

(57) Fl-aħħar nett, l-użu ta’ firxiet fil-makrodata ma waqqafx lil LG Chem milli tifhem il-makroindikaturi riveduti. Dawn kienu meħtieġa sabiex tinżamm il-kunfidenzjalità tal-bejgħ preċiż u statistika oħra tal-produttur tal-Unjoni li l-istatistika tiegħu aċċidentalment ma ġietx ikkunsidrata matul l-iżvelar inizjali. L-indiċijiet ipprovduti mhux biss urew stampa ċara tal-evoluzzjoni tal-indikaturi, iżda wkoll il-firxiet ġew stabbiliti dojoq biżżejjed biex jinkiseb fehim raġonevoli tad-dimensjonijiet ta’ kull indikatur. Il-Kummissjoni għalhekk ċaħdet l-argument li t-terminu qasir kien jikkostitwixxi ksur tad-drittijiet tad-difiża ta’ LG Chem.

2. PRODOTT IKKONĊERNAT U PRODOTT SIMILI

2.1. Prodott ikkonċernat

(58) Il-prodott ikkonċernat huwa “polimeri superassorbenti”, li huma magħmulin minn granuli irregolari, tondi jew agglomerati, fil-forma ta’ trab, b’dehra bajda u li ma jdubux fl-ilma, li jirriżultaw mill-polimerizzazzjoni ta’ molekuli monomeriċi ma’ aġenti ta’ retikolazzjoni biex jiffurmaw networks ta’ polimeri retikolati, b’kapaċità kbira li jassorbu u jżommu l-ilma u likwidi milwiema, li joriġinaw mir-Repubblika tal-Korea, li attwalment jaqgħu taħt il-kodiċi NM ex 3906 90 90 (kodiċi TARIC 3906909017), (“il-prodott ikkonċernat”). Il-kodiċijiet NM u TARIC huma mogħtija għall-informazzjoni biss.

(59) Minħabba l-kapaċità ta’ assorbiment eċċezzjonali tagħhom, l-SAPs jintużaw prinċipalment fi prodotti sanitarji mhux riutilizzabbli, bħal ħrieqi tat-trabi u ħrieqi tal-adulti għall-inkontinenza, u applikazzjonijiet ta’ iġjene oħra, bħal prodotti tal-iġjene femminili u pads għall-ħalib tas-sider. L-SAPs jistgħu jintużaw ukoll f’industriji relatati mal-ikel, bħal aġenti refriġeranti jew li jżommu l-freskezza, u fi prodotti tad-dar, bħal pakketti tat-tisħin mhux riutilizzabbli jew fwieħa ambjentali. Barra minn hekk, l-SAPs jistgħu jintużaw fl-agrikoltura għaż-żamma tal-ilma. Madankollu, l-użu tal-SAPs fi prodotti sanitarji mhux riutilizzabbli, huwa l-użu predominanti meta mqabbel ma’ applikazzjonijiet oħra, b’qabża kbira.

2.2. Prodott simili

(60) L-investigazzjoni wriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott ikkonċernat; — il-prodott maħdum u mibjugħ fis-suq domestiku tar-Repubblika tal-Korea; kif ukoll — il-prodott manifatturat u mibjugħ fl-Unjoni mill-industrija tal-Unjoni.

(61) Għaldaqstant, il-Kummissjoni kkonkludiet li dawk il-prodotti huma prodotti simili skont it-tifsira tal-Artikolu 1(4) tar-Regolament bażiku.

2.3. Pretensjonijiet rigward il-kamp ta’ applikazzjoni tal-prodott

(62) Abbażi tal-evidenza pprovduta fl-ilment, il-Kummissjoni oriġinarjament iddefiniet il-prodott taħt investigazzjoni skont id-deskrizzjoni sottomessa mill-industrija tal-Unjoni u pprovdiet numru ta’ kontroll tal-prodott (product control number, “PCN”) uniku fil-kwestjonarji mudell.

(63) Fit-8 ta’ Marzu 2021, LG Chem, li hija l-produttur esportatur li kkoopera, issottomettiet sett ta’ kummenti fejn iddikjarat li l-SAPs ma setgħux jitqiesu bħala prodott omoġenju, peress li d-differenzi f’termini ta’ karatteristiċi fiżiċi, tekniċi u kimiċi jaffettwaw l-użi finali u l-interkambjabbiltà, kif ukoll il-proċessi tal-manifattura u l-kostijiet assoċjati tal-prezzijiet tal-produzzjoni u tal-bejgħ, tal-prodott taħt investigazzjoni. L-istess kummenti ġew sottomessi wkoll mill-Koalizzjoni tal-utenti dwar l-użi finali tal-prodott, l-interkambjabbiltà, il-proċess tal-manifattura u l-kanali ta’ distribuzzjoni. Sabiex tanalizza dawk il-pretensjonijiet, il-Kummissjoni ddeċidiet li titlob informazzjoni aġġornata fuq bażi aktar dettaljata tal-PCN, mill-produttur esportatur u mill-produtturi tal-Unjoni, kif muri fit-taqsima 2.3.5.

2.3.1. Talba ta’ esklużjoni għal prodotti spec-in

(64) L-ewwel nett, LG Chem talbet l-esklużjoni mill-investigazzjoni tal-hekk imsejħa prodotti “spec-in”, jiġifieri prodotti tal-SAPs li huma personalizzati biex jissodisfaw b’mod speċifiku t-talbiet u l-ħtiġijiet tal-klijenti. Hija spjegat li minħabba l-karatteristiċi fiżiċi, tekniċi u kimiċi tagħhom, dawn it-tipi ta’ prodotti mhumiex interkambjabbli ma’ prodotti tal-SAPs oħra.

(65) Tressqu pretensjonijiet simili rigward prodotti tal-SAPs “kożviluppati”, jiġifieri prodotti li jkunu ġew żviluppati b’mod konġunt bejn LG Chem u klijent speċifiku biex jissodisfaw ir-rekwiżiti li huma esklussivi għal dan il-klijent. Minbarra l-karatteristiċi diġà deskritti għall-prodotti “spec-in”, il-prodotti “kożviluppati” jippreżentaw aktar differenzi f’termini tal-kanali ta’ distribuzzjoni, il-proċess ta’ manifattura u l-kostijiet tal-produzzjoni. Għaldaqstant, LG Chem talbet l-esklużjoni tal-prodotti tal-SAPs “kożviluppati” mill-kamp ta’ applikazzjoni tal-investigazzjoni.

(66) LG Chem talbet ukoll l-esklużjoni ta’ kanali ta’ distribuzzjoni speċifiċi għax-xiri fit-tul u kuntratti ta’ allokazzjoni globali mill-kamp ta’ applikazzjoni tal-prodott ikkonċernat peress li dawn ma jikkompetux fis-suq tal-Unjoni.

(67) Madankollu, LG Chem ma allegatx li prodotti spec-in jew kożviluppati setgħu jiġu manifatturati biss minn LG Chem u li ma kienx se jkun hemm kompetizzjoni bejn il-fornituri differenti. Minflok, prodotti “spec-in” u “kożviluppati” huma manifatturati wkoll mill-produtturi tal-Unjoni, fuq talba ta’ klijenti speċifiċi, kif deskritt fil-premessi (64) u (65). Barra minn hekk, il-Kummissjoni kkonkludiet li anki l-utenti tal-SAPs “spec-in” jew tal-SAPs “kożviluppati” għadhom iħaddmu strateġija b’diversi sorsi għall-istabbiltà tal-provvista, inkluż diversi fornituri differenti u postijiet ta’ produzzjoni differenti, inkluż il-fornituri tal-Unjoni. Minbarra dan, LG Chem ma ressqitx talba biex tinkludi prodotti spec-in jew kożviluppati bħala waħda mill-karatteristiċi fil-livell tal-PCN biex jitqiesu d-differenzi allegati fil-kost tal-produzzjoni jew fil-prezzijiet. Barra minn hekk, il-Kummissjoni ma sabet l-ebda evidenza li jeżistu dawn id-differenzi.

(68) Għaldaqstant, il-Kummissjoni rrifjutat it-talba biex jiġu esklużi prodotti spec-in jew prodotti kożviluppati.

2.3.2. Talba ta’ esklużjoni għal SAPs li jikkontrollaw l-irwejjaħ

(69) It-tieni, LG Chem talbet li jiġu esklużi prodotti tal-SAPs li jikkontrollaw l-irwejjaħ mill-kamp ta’ applikazzjoni tal-investigazzjoni, peress li dawn huma differenti mill-prodotti tal-SAPs l-oħra f’termini tal-karatteristiċi tekniċi u kimiċi, il-proċess ta’ manifattura, il-kostijiet assoċjati u l-użi finali. Hija spjegat li l-funzjonalità tal-kontroll tal-irwejjaħ tinkiseb billi tiżdied materja prima addizzjonali permezz ta’ kompożizzjoni kimika partikolari, li tirriżulta fi prezz ogħla għall-klijenti finali. Għal dawk ir-raġunijiet, ġie ddikjarat li l-prodotti li jikkontrollaw l-irwejjaħ ma jistgħux ikunu interkambjabbli ma’ prodotti tal-SAPs oħra. LG Chem ikkummentat ukoll li l-importazzjonijiet tagħha ta’ prodotti li jikkontrollaw l-irwejjaħ kienu limitati ħafna u għaldaqstant l-importazzjonijiet tal-Korea t’Isfel ta’ prodotti li jikkontrollaw l-irwejjaħ ma setgħux ikkawżaw dannu lill-produtturi tal-SAPs li jikkontrollaw l-irwejjaħ tal-Unjoni.

(70) Il-Kummissjoni vverifikat diversi kuntratti ta’ provvista tal-SAPs, li kien fihom l-għażla biex il-klijent jagħżel bejn SAPs li jikkontrollaw l-irwejjaħ u SAPs li ma jikkontrollawx l-irwejjaħ mingħajr l-ebda differenza fil-prezz. Dan juri li ż-żewġ firxiet tal-SAPs jikkompetu direttament ma’ xulxin, minkejja d-differenzi tekniċi u kimiċi tagħhom.

(71) Għaldaqstant, il-Kummissjoni rrifjutat it-talba ta’ esklużjoni. Madankollu, kif muri fit-taqsima 2.3.5, il-Kummissjoni inkludiet il-kontroll tal-irwejjaħ bħala waħda mill-karatteristiċi fil-livell tal-PCN biex tqis id-differenzi possibbli fil-prezzijiet li jirriżultaw miż-żieda ta’ materjali li jikkontrollaw l-irwejjaħ.

2.3.3. Talba ta’ esklużjoni għall-SAPs bijoloġiċi

(72) It-tielet, LG Chem talbet l-esklużjoni tal-prodotti tal-SAPs organiċi (l-hekk imsejħa “SAPs bijoloġiċi”) mill-kamp ta’ applikazzjoni tal-investigazzjoni, li kimikament huma differenti minn prodotti tal-SAPs mhux bijoloġiċi minħabba li l-bijodiżil jintuża bħala materja prima minflok iż-żejt grezz. LG Chem kompliet tispjega li l-SAPs bijoloġiċi jippreżentaw proċess ta’ manifattura u kostijiet assoċjati differenti meta mqabbla ma’ prodotti tal-SAPs mhux bijoloġiċi, li jirriżultaw fi prezz ogħla għall-klijenti finali. Għal dawk ir-raġunijiet, ġie ddikjarat li l-SAPs bijoloġiċi ma jistgħux ikunu interkambjabbli mal-prodotti tal-SAPs l-oħra. LG Chem ikkummentat ukoll li l-produtturi tal-Korea t’Isfel ma jfornux prodotti tal-SAPs bijoloġiċi lis-suq tal-Unjoni u, minħabba f’hekk, l-importazzjonijiet tal-SAPs bijoloġiċi tal-Korea t’Isfel ma setgħux ikkawżaw dannu lill-industrija tal-Unjoni. LG Chem tenniet dawn il-kummenti wara d-divulgazzjoni finali.

(73) L-ilment kopra kemm l-SAPs bijoloġiċi u dawk li mhumiex, peress li l-industrija tal-Unjoni timmanifattura t-tnejn li huma. Barra minn hekk, hemm diversi varjetajiet tal-SAPs li huma manifatturati, li jvarjaw skont il-forma u l-karatteristiċi. LG Chem ma sostanzjatx biżżejjed li l-SAPs bijoloġiċi jkollhom suq separat u li ma jikkompetux mal-SAPs magħmula minn żejt grezz. Għaldaqstant, il-Kummissjoni rrifjutat it-talba għall-esklużjoni.

2.3.4. Talba ta’ esklużjoni għall-SAPs industrijali

(74) Ir-raba’, LG Chem talbet l-esklużjoni tal-prodotti tal-SAPs industrijali mill-kamp ta’ applikazzjoni tal-investigazzjoni u argumentat li l-SAPs għal użu mhux iġjeniku ma jistgħux jiġu assimilati mal-SAPs għal użu iġjeniku. Hija spjegat li ż-żewġ kategoriji jvarjaw fil-karatteristiċi fiżiċi, kimiċi u tekniċi, peress li l-prodotti tal-SAPs għall-użu industrijali għandhom tendenza li jkollhom daqs ta’ partiċelli iżgħar. Għal dawk ir-raġunijiet, ġie ddikjarat li l-SAPs għal użu iġjeniku ma setgħux ikunu interkambjabbli mal-SAPs għal użu industrijali. LG Chem ikkummentat ukoll li l-importazzjonijiet tal-Korea t’Isfel tal-prodotti tal-SAPs industrijali kienu jikkorrispondu għal suq niċċa, li jirrappreżenta madwar 1 % sa 3 % tas-suq sħiħ tal-SAPs fl-Unjoni, u, minħabba f’hekk, ma setgħux ikkawżaw dannu lill-industrija tal-Unjoni.

(75) L-ilment ikopri kemm l-SAPs għal użu iġjeniku kif ukoll dawk għal użu industrijali, peress li l-industrija tal-Unjoni timmanifattura t-tnejn li huma. Minkejja li l-użi finali huma differenti, diversi aspetti tal-proċess ta’ manifattura u l-karatteristiċi kimiċi u tekniċi ġenerali huma l-istess. Lanqas mhuwa meħtieġ li t-tipi kollha ta’ prodotti fi ħdan investigazzjoni jikkompetu direttament ma’ xulxin. Kif muri fit-taqsima 2.3.5, il-Kummissjoni segwiet it-talba biex tiddifferenzja bejn użu iġjeniku u użu industrijali bl-introduzzjoni ta’ dawk il-kategoriji fil-PCN.

2.3.5. Proposti ta’ diżaggregazzjoni tal-PCN

(76) Fit-12 ta’ Marzu 2021, LG Chem issottomettiet kummenti u tenniet il-pretensjonijiet tagħha dwar in-natura mhux omoġenja tal-prodott ikkonċernat, u opponiet l-istqarrija tal-ilmentatur li l-SAPs kienu kkaratterizzati mill-kapaċità funzjonali tagħhom minflok mill-istruttura kimika tagħhom. F’dak ir-rigward, LG Chem enfasizzat li l-użu ta’ PCN wieħed ma kienx jippermetti paragun ġust tat-tipi differenti ta’ prodotti tal-SAPs, f’konformità mal-Artikolu 2(10) tar-Regolament bażiku, u pproponiet diżaggregazzjoni tal-PCN. Din iddifferenzjat il-prodotti tal-SAPs skont il-materja prima użata fil-proċess tal-produzzjoni, il-forma, il-kapaċità medja ta’ retenzjoni ċentrifugali (centrifugal retention capacity, “CRC”), l-addittivi u l-funzjonalitajiet addizzjonali — inkluż il-prodotti bir-ragħwa, l-antiagglomeranti, l-antiskoloranti u l-kontroll tal-irwejjaħ — u l-użi.

(77) Fid-19 ta’ Marzu 2021, il-produtturi tal-Unjoni inklużi fil-kampjun, BASF u Nippon Shokubai Europe, issottomettew kummenti b’reazzjoni għas-sottomissjoni ta’ LG Chem. Bħala kumment preliminari, huma ddikjaraw li l-kummenti ta’ LG Chem dwar il-kamp ta’ applikazzjoni tal-prodott ġew sottomessi wara l-iskadenza stabbilita fin-Notifika ta’ Bidu u għaldaqstant jenħtieġ li jiġu injorati u rrifjutati.

(78) Fir-rigward tas-sottomissjoni ta’ LG Chem dwar id-diżaggregazzjoni tal-PCN kif iddikjarata fil-premessa (76), il-produtturi tal-Unjoni ddikjaraw li, għalkemm kien korrett li jiġi ddikjarat li l-SAPs kienu kkaratterizzati minn għadd ta’ parametri differenti li jistgħu jvarjaw skont ir-rekwiżiti u l-preferenzi tal-klijenti, l-ebda wieħed mill-parametri ma kien aktar rilevanti mill-ieħor fid-differenzjazzjoni tal-prodotti tal-SAPs. B’mod partikolari, huma ddikjaraw li d-differenzi f’termini tal-forma, is-CRC, l-addittivi u l-funzjonalitajiet addizzjonali ma impedewx il-komparabbiltà tal-prodott u ma wasslux għal differenzi sinifikanti fil-prezzijiet, u ssottomettew evidenza b’appoġġ għal dan.

(79) Fir-rigward tad-differenzjazzjoni tal-prodotti tal-SAPs skont l-użu, il-produtturi tal-Unjoni qablu fid-dikjarazzjoni li l-SAPs maħsubin għal użu iġjeniku għandhom ikunu distinti mill-SAPs għal użu mhux iġjeniku, peress li l-użi finali jistgħu jwasslu għal differenzi fil-prezzijiet. Madankollu, l-industrija tal-UE opponiet kwalunkwe distinzjoni fi ħdan is-segment tas-suq tal-iġjene propost minn LG Chem — jiġifieri prodotti għall-kura tat-trabi, għall-kura tal-adulti jew għall-kura tan-nisa — u ddikjarat li l-prodotti tal-SAPs għal użu iġjeniku kienu komparabbli ma’ xulxin. Għal dawk ir-raġunijiet, BASF u Nippon Shokubai Europe opponew id-diżaggregazzjoni tal-PCNs proposta minn LG Chem u sostnew li PCN wieħed ma jwaqqafx lil LG Chem milli titlob aġġustament skont l-Artikolu 2(10) tar-Regolament bażiku.

(80) Fil-qosor, il-produtturi tal-Unjoni opponew it-talba ta’ esklużjoni ta’ LG Chem għall-prodott kif deskritt fit-taqsima 2.3.1 u ddikjaraw li LG Chem naqset milli turi li hemm differenzi sostantivi bejn prodotti tal-SAPs li għalihom intalbet l-esklużjoni f’termini ta’ karatteristiċi tekniċi u fiżiċi, l-użi, il-perċezzjoni tal-klijenti jew l-interkambjabbiltà, u prodotti oħrajn tal-SAPs.

(81) Wara t-talba għal PCN differenzjat, il-Kummissjoni ddeċidiet li tiġbor aktar data biex tanalizza t-talba.

(82) Abbażi tal-evidenza fil-fajl, il-Kummissjoni ssottomettiet Nota għall-fajl fid-9 ta’ April 2021, fejn stiednet lill-partijiet interessati kollha jissottomettu data u jikkummentaw dwar diżaggregazzjoni ġdida tal-PCN li tqis id-differenzi fost il-prodotti tal-SAPs f’termini tal-materja prima użata fil-proċess ta’ produzzjoni, il-forma, is-CRC, il-prodotti bir-ragħwa u dawk mingħajr ragħwa, l-antiagglomeranti, l-antiskoloranti, il-kontroll tal-irwejjaħ u l-użi.

(83) Il-produtturi tal-Unjoni inklużi fil-kampjun, BASF u Nippon Shokubai Europe, flimkien mal-produttur tal-Unjoni Evonik, tennew il-pretensjonijiet li fihom jopponu d-diżaggregazzjoni tal-PCN, filwaqt li ddikjaraw li dan kien arbitrarju u selettiv u jservi biss biex jappoġġa l-interess individwali ta’ LG Chem fl-investigazzjoni.

(84) Min-naħa l-oħra, żewġ utenti, FATER u P&G, laqgħu d-deċiżjoni li ssir diżaggregazzjoni ġdida tal-PCN. Iż-żewġ utenti talbu wkoll li jiżdied kriterju wieħed ta’ distinzjoni, jiġifieri “T20 — Veloċità tal-Assorbiment Dinamiku” f’sekondi, jiġifieri l-veloċità li biha l-SAPs jassorbu l-likwidi taħt pressjoni. Fis-sottomissjonijiet tagħhom, iż-żewġ utenti spjegaw li l-metodu T20 kien ġie żviluppat u mtejjeb b’mod sinifikanti minn P&G fl-għaxar snin preċedenti, u li bħalissa kien qed jintuża kemm minn P&G kif ukoll minn FATER fil-prodotti tal-SAPs tal-Ġenerazzjoni 8, li x’aktarx se jsiru prodotti tal-SAPs tal-Ġenerazzjoni 9 fl-2022. Għaldaqstant, l-introduzzjoni ta’ dak il-kriterju tqieset essenzjali miż-żewġ utenti, sabiex jiġi żgurat l-ogħla grad ta’ kumparabbiltà bejn il-prodotti u l-prezzijiet mal-prodotti tal-SAPs l-oħra.

(85) Il-Kummissjoni qieset li l-veloċità tal-assorbiment hija karatteristika ġenerali, li hija differenti fl-SAPs kollha. Madankollu, jekk issir differenzazzjoni tat-tipi kollha tal-SAPs ma tkun tista’ ssir l-ebda kumparabbiltà bejn il-prezzijiet. Għaldaqstant, il-Kummissjoni rrifjutat it-talba biex jiġi introdott dak il-kriterju fl-analiżi tagħha.

(86) Fit-22 ta’ April 2021, il-Kummissjoni, wara li kkunsidrat il-kummenti kollha li rċeviet mill-partijiet interessati u abbażi tal-evidenza fil-fajl, iddeċidiet li timmodifika d-diżaggregazzjoni tal-PCN proposta fin-Nota għall-fajl tad-9 ta’ April 2021. Id-diżaggregazzjoni finali tal-PCN qieset id-differenzi fost il-prodotti tal-SAPs f’termini tal-materja prima użata fil-proċess ta’ produzzjoni, il-forma, is-CRC, il-kontroll tal-irwejjaħ u l-użi, u għaldaqstant ma baqgħux jitqiesu d-differenzi li jirriżultaw mill-prodotti bir-ragħwa u dawk mingħajr ragħwa, l-antiagglomeranti u l-antiskoloranti. Il-Kummissjoni talbet lill-produtturi tal-Unjoni inklużi fil-kampjun u lill-produttur esportatur biex jerġgħu jissottomettu l-partijiet tat-tweġibiet għall-kwestjonarju li kienu bbażati fuq PCN, billi jużaw id-diżaggregazzjoni finali tal-PCN.

(87) Wara d-deċiżjoni dwar id-diżaggregazzjoni finali tal-PCN, fis-27 ta’ Mejju 2021, LG Chem argumentat li l-kummenti mill-partijiet interessati li ġġustifikaw il-bidla tad-diżaggregazzjoni finali tal-PCN ma tqegħdux fil-fajl mhux kunfidenzjali tal-investigazzjoni fil-ħin, bi ksur tal-Artikolu 6(7) tar-Regolament bażiku.

(88) Il-Kummissjoni tat lil LG Chem estensjoni tal-iskadenza biex tissottometti kummenti dwar dawk il-kummenti.

(89) LG Chem argumentat ukoll li d-data ta’ partijiet oħra b’reazzjoni għall-PCN dettaljat ma ppermettietx fehim raġonevoli tal-informazzjoni sottomessa b’mod kunfidenzjali.

(90) Id-data msemmija minn LG Chem tqieset kunfidenzjali ħafna mill-Kummissjoni peress li l-kompetituri setgħu jifhmu l-istrateġiji tan-negozju tal-Industrija tal-Unjoni permezz ta’ dik id-data. Il-Kummissjoni qieset li s-sommarji mhux kunfidenzjali kienu rappreżentattivi tad-data pprovduta b’mod kunfidenzjali, u ppermettiet li partijiet interessati oħra jeżerċitaw b’mod xieraq id-drittijiet ta’ difiża tagħhom. Għaldaqstant, il-pretensjoni ma ntlaqgħetx.

2.3.6. Talba ta’ esklużjoni tal-prodott għall-SAPs tal-Ġenerazzjonijiet 8 u 9

(91) Wara d-divulgazzjoni tad-diżaggregazzjoni finali tal-PCN, żewġ utenti, FATER u P&G, talbu l-esklużjoni tal-hekk imsejħa tipi ta’ prodotti tal-SAPs tal-Ġenerazzjonijiet 8 u 9 (“SAP Generation 8 & 9”), għar-raġuni li kien hemm karatteristiċi fiżiċi, tekniċi u kimiċi speċifiċi li ma jippermettux l-interkambjabbiltà ma’ tipi oħra ta’ prodotti tal-SAPs. B’mod partikolari, kif deskritt hawn fuq fil-premessa (84), l-utenti ddikjaraw li l-metodu T20 jiddifferenzja l-prodotti tal-SAPs tal-“Ġenerazzjonijiet 8 u 9” u l-prodotti tal-SAPs l-oħra kollha fis-suq tal-Unjoni.

(92) Il-Kummissjoni investigat il-pretensjonijiet u kkonkludiet li l-prodotti tal-SAPs kollha kienu soġġetti għal speċifikazzjonijiet tekniċi jew kimiċi differenti, sa ċertu punt. Madankollu, fl-aħħar mill-aħħar, dawn għandhom l-istess użu finali u huma interkambjabbli, u xorta jaqgħu taħt id-definizzjoni tal-prodott ikkonċernat kif imsemmi fil-premessa (58). Kwalunkwe differenza minuri fl-ispeċifikazzjonijiet hija koperta mill-informazzjoni addizzjonali fil-livell tal-PCN. Għaldaqstant, il-metodu T20 użat fl-“SAPs tal-Ġenerazzjonijiet 8 u 9” ma ġġustifikax l-esklużjoni tagħhom mill-kamp ta’ applikazzjoni tal-prodott fl-investigazzjoni. Għaldaqstant, il-pretensjonijiet ma ntlaqgħux.

(93) Fil-kummenti tagħhom wara d-divulgazzjoni finali, P&G u Fater iddikjaraw li l-Kummissjoni wriet b’mod mhux preċiż il-veloċità ta’ assorbiment bħala “karatteristika ġenerali” li tvarja fil-prodotti SAP kollha. Huma kkummentaw li, bħala konsegwenza, il-ħames deskritturi użati fit-tqassim finali tal-PCN jistgħu jitqiesu ugwalment bħala “karatteristiċi ġenerali” li jvarjaw fil-prodotti SAP kollha. Għalhekk P&G u Fater issuġġerew li l-użu tal-livell T20 bħala limitu fl-analiżi tal-PCN kien jippermetti lill-Kummissjoni tasal għal analiżi tal-PCN aktar preċiża.

(94) Huma sostnew ukoll li l-Kummissjoni naqset milli tissostanzja r-raġunijiet li għalihom “il-metodu T20 użat fil-“Ġenerazzjoni SAP 8 u 9” ma ġġustifikax l-esklużjoni tagħhom mill-kamp ta’ applikazzjoni tal-prodott”. Huma argumentaw ukoll li l-Kummissjoni naqset milli tindirizza l-fatturi addizzjonali li jikkaratterizzaw il-metodu T20, bħall-proċess ta’ manifattura u l-perċezzjoni tal-konsumatur, kif ukoll id-differenzi tiegħu f’termini ta’ karatteristiċi fiżiċi, tekniċi u kimiċi, meta kkonkludiet li l-prodotti SAP kollha għandhom “l-istess użu finali u huma skambjabbli” u li “kwalunkwe differenza minuri fl-ispeċifikazzjonijiet hija koperta mill-informazzjoni addizzjonali fil-livell tal-PCN”.

(95) P&G u Fater sostnew ukoll li l-Kummissjoni injorat l-evidenza pprovduta b’appoġġ għall-fatt li l-proċess ta’ manifattura għal SAP Ġenerazzjoni 8 u 9 huwa fundamentalment differenti minn dak ta’ tipi oħra ta’ SAP.

(96) Fl-aħħar nett, P&G u Fater sostnew li l-esklużjoni tal-prodotti SAP tal-Ġenerazzjoni 8 u 9 mill-kamp ta’ applikazzjoni ta’ din l-investigazzjoni tkun fl-interess tal-Unjoni, peress li tevita impatt detrimentali fuq il-prezzijiet tal-ħrieqi P&G u Fater għall-bejjiegħa bl-imnut filwaqt li tippermetti li l-miżuri antidumping fuq l-importazzjonijiet ta’ prodotti SAP oħra jibqgħu fis-seħħ.

(97) Kif żvelat lill-partijiet interessati, il-Kummissjoni kkonkludiet li d-differenzi tekniċi waħedhom ma jiġġustifikawx l-esklużjoni (ara l-premessa (92)). P&G u Fater ma kkontestawx li l-produzzjoni ta’ dan it-tip ta’ SAP hija bbażata fuq l-istess materja prima bħal SAP oħra u li l-użu fi prodotti tal-iġjene tat-trabi u tal-adulti jikkompeti ma’ SAP ieħor użat fl-istess tip ta’ prodotti. Barra minn hekk, il-fatt waħdu li utenti speċifiċi fasslu l-produzzjoni tagħhom għal SAP b’karatteristiċi speċifiċi ma jiġġustifikax l-esklużjoni. Għalhekk, il-Kummissjoni ċaħdet l-affermazzjoni li hija naqset milli tindirizza kwalunkwe fattur fil-valutazzjoni tagħha. L-interess tal-Unjoni huwa indirizzat ulterjorment fit-Taqsima 6.

2.3.7. Talba għall-esklużjoni tal-prodott minn Kimberly-Clark

(98) Fis-sottomissjoni tagħha wara d-divulgazzjoni finali, Kimberly-Clark talbet lill-Kummissjoni teskludi tip speċifiku ta’ SAP użat fil-proċess tal-manifattura tagħha mill-ambitu tal-prodott. .

(99) Il-Kummissjoni nnotat li Kimberly-Clark ma ressqet l-ebda evidenza biex issostni d-dikjarazzjoni tagħha dwar karatteristiċi tekniċi differenti. Hija lanqas ma kkontestat li t-tip speċifiku ta’ SAP tagħha huwa bbażat fuq l-istess materja prima bħal SAP oħra u li tikkompeti ma’ SAP ieħor użat fl-istess tip ta’ prodotti. Barra minn hekk, minħabba s-sottomissjoni ta’ din it-talba ta’ esklużjoni fi stadju tard ħafna tal-proċedura, il-Kummissjoni ma kinitx f’pożizzjoni li tivverifika d-dikjarazzjonijiet li ċerti produtturi ma jkunux jistgħu jipproduċu dan it-tip ta’ SAP. Għaldaqstant, il-Kummissjoni rrifjutat it-talba ta’ esklużjoni.

3. DUMPING

3.1. Valur normali

(100) Il-kampjunar ma ġiex applikat għall-produtturi esportaturi fir-Repubblika tal-Korea. LG Chem kienet l-uniku produttur esportatur tal-prodott ikkonċernat li kkoopera fir-Repubblika tal-Korea.

(101) L-ewwel, il-Kummissjoni eżaminat jekk il-volum totali tal-bejgħ domestiku ta’ LG Chem kienx rappreżentattiv, f’konformità mal-Artikolu 2(2) tar-Regolament bażiku. Il-bejgħ domestiku jkun rappreżentattiv jekk it-total tal-volum tal-bejgħ domestiku tal-prodott simili lil klijenti indipendenti fis-suq domestiku għal kull produttur esportatur ikun jirrappreżenta mill-anqas 5 % tal-volum totali tal-bejgħ mill-esportazzjoni tiegħu tal-prodott ikkonċernat lejn l-Unjoni matul il-perjodu tal-investigazzjoni. Abbażi ta’ hekk, il-bejgħ totali ta’ LG Chem tal-prodott simili fis-suq domestiku kien rappreżentattiv.

(102) Il-Kummissjoni mbagħad identifikat it-tipi ta’ prodotti mibjugħa fil-livell domestiku minn LG Chem li kienu identiċi jew kumparabbli mat-tipi ta’ prodotti mibjugħa għall-esportazzjoni lejn l-Unjoni b’bejgħ domestiku rappreżentattiv.

(103) Wara dan, il-Kummissjoni eżaminat jekk il-bejgħ domestiku minn LG Chem fis-suq domestiku tagħha, għal kull tip ta’ prodott li huwa identiku jew kumparabbli mat-tip ta’ prodott mibjugħ għall-esportazzjoni lejn l-Unjoni, kienx rappreżentattiv f’konformità mal-Artikolu 2(2) tar-Regolament bażiku. Il-bejgħ domestiku ta’ tip ta’ prodott ikun rappreżentattiv jekk il-volum totali tal-bejgħ domestiku ta’ dak it-tip ta’ prodott lil klijenti indipendenti matul il-perjodu ta’ investigazzjoni jirrappreżenta mill-inqas 5 % tal-volum totali tal-bejgħ mill-esportazzjoni tal-prodott identiku jew komparabbli lejn l-Unjoni.

(104) Il-Kummissjoni stabbiliet li erba’ tipi ta’ prodotti ma nbigħux minn LG Chem fis-suq domestiku tagħha. Għal dawk it-tipi ta’ prodotti, il-valur normali nħadem kif spjegat fil-premessi (111) sa (112).

(105) Tip wieħed ta’ prodott inbiegħ f’volumi li jirrappreżentaw 4,3 % tal-volum totali tal-bejgħ tal-esportazzjoni ta’ LG Chem lejn l-Unjoni, biss ftit inqas mil-livell limitu ta’ 5 %. Peress li l-prezz tal-bejgħ kien jikkonforma mal-prezzijiet tal-mudelli kumparabbli mibjugħa fis-suq domestiku, il-Kummissjoni qisitu rappreżentattiv tas-suq ikkonċernat.

(106) Imbagħad, il-Kummissjoni ddefiniet il-proporzjon tal-bejgħ profittabbli lill-klijenti indipendenti fis-suq domestiku għal kull tip ta’ prodott matul il-perjodu ta’ investigazzjoni sabiex tiddeċiedi jekk tużax il-bejgħ domestiku reali għall-kalkolu tal-valur normali, f’konformità mal-Artikolu 2(4) tar-Regolament bażiku.

(107) Il-valur normali jkun ibbażat fuq il-prezz domestiku reali għal kull tip ta’ prodott, irrispettivament minn jekk dak il-bejgħ ikunx profittabbli jew le, jekk: (a) il-volum ta’ bejgħ tat-tip ta’ prodott, mibjugħ bi prezz tal-bejgħ nett li huwa daqs jew ogħla mill-kost ikkalkulat ta’ produzzjoni, irrappreżenta aktar minn 80 % tal-volum totali ta’ bejgħ ta’ dan it-tip ta’ prodott; u (b) il-prezz medju ponderat tal-bejgħ ta’ dak it-tip ta’ prodott ikun daqs il-kost unitarju tal-produzzjoni jew ogħla minnu.

(108) F’dan il-każ, il-valur normali huwa l-medja ponderata tal-prezzijiet tal-bejgħ domestiku kollu ta’ dan it-tip ta’ prodott matul il-PI.

(109) Il-valur normali jkun il-prezz domestiku reali għal kull tip ta’ prodott tal-bejgħ domestiku profittabbli biss tat-tipi ta’ prodotti matul il-PI, jekk: (a) il-volum tal-bejgħ profittabbli tat-tip tal-prodott jirrappreżenta 80 % tal-volum totali tal-bejgħ ta’ dak it-tip jew inqas minnu; (b) il-prezz medju ponderat ta’ dan it-tip ta’ prodott ikun anqas mill-kost unitarju tal-produzzjoni.

(110) L-analiżi tal-bejgħ domestiku wriet li aktar minn 80 % (9) tal-bejgħ domestiku kollu tat-tipi ta’ prodotti li huma identiċi jew kumparabbli mat-tipi ta’ prodotti mibjugħa għall-esportazzjoni lejn l-Unjoni kien profittabbli u li l-prezz tal-bejgħ medju ponderat kien ogħla mill-kost tal-produzzjoni. B’hekk, għal dawk it-tipi ta’ prodotti, il-valur normali ġie kkalkolat bħala medja ponderata tal-prezzijiet tal-bejgħ domestiku kollu matul il-PI.

(111) Għal dawk it-tipi ta’ prodotti li ma kellhom l-ebda bejgħ tal-prodott simili fi kwantitajiet rappreżentattivi fis-suq domestiku, il-Kummissjoni ħadmet il-valur normali f’konformità mal-Artikolu 2(3)(6) tar-Regolament bażiku.

(112) Għall-erba’ tipi ta’ prodotti mhux mibjugħa fis-suq domestiku, ġew miżjuda l-ispejjeż SG&A medji ponderati u l-profitt tat-tranżazzjonijiet kollha li saru fil-perkors normali tan-negozju fis-suq domestiku.

3.2. Prezz tal-esportazzjoni

(113) LG Chem esportat lejn l-Unjoni direttament lil klijenti indipendenti jew indirettament permezz ta’ LG Chem Europe, importatur relatat fl-Unjoni.

(114) Rigward il-bejgħ tal-prodott ikkonċernat direttament lill-konsumaturi indipendenti fl-Unjoni, il-prezz tal-esportazzjoni kien il-prezz imħallas realment jew li jrid jiġi mħallas għall-prodott ikkonċernat meta jinbiegħ għall-esportazzjoni lejn l-Unjoni, f’konformità mal-Artikolu 2(8) tar-Regolament bażiku.

(115) Fil-kummenti tagħha dwar id-divulgazzjoni finali LG Chem ikkontestat l-aġġustament li l-Kummissjoni għamlet għall-provvediment tal-kost tal-kreditu għall-bejgħ dirett tagħha lill-Unjoni bl-użu tar-rata tal-imgħax ta’ 3 xhur fil-Korea u abbażi tal-munita tal-kontijiet tal-kumpanija (KRW). Fil-fehma tagħha, il-Kummissjoni kellha tuża r-rata LIBOR użata minn LG Chem fit-tweġiba tagħha għall-kwestjonarju u abbażi tal-munita tal-fattura (EUR).

(116) LG Chem argumentat li l-konċessjoni għandha tirrifletti l-ispiża bbażata fuq it-termini tal-ħlas miftiehma fiż-żmien tal-bejgħ. Fil-fehma tagħha t-termini ta’ pagament miftiehma huma l-muniti li fihom huma denominati l-fatturi u għalhekk il-Kummissjoni kellha tapplika r-rati tal-imgħax tal-LIBOR fuq terminu qasir għal EUR.

(117) Il-Kummissjoni ma qablitx ma’ din il-fehma. Kif spjegat ukoll fil-kwestjonarju, “il-kreditu jirreferi għall-ispiża taż-żmien li x-xerrej jingħata biex iħallas il-merkanzija, jiġifieri miftiehma fit-termini tal-ħlas”. Għalhekk, it-termini miftiehma huma l-jiem li x-xerrej jingħata biex iħallas il-fattura. Fir-rigward tar-rata tal-imgħax, din għandha tirrifletti l-ispiża li l-kumpanija kienet tħallas għas-self tagħha stess fuq perjodu qasir tal-istess ammont tal-fattura. Għalhekk, għandha tkun ibbażata fuq il-KRW, li hija l-munita funzjonali tal-kumpanija.

(118) Il-prezz tal-esportazzjoni għall-bejgħ permezz ta’ LG Chem Europe ġie stabbilit abbażi tal-prezz li bih il-prodott importat inbiegħ mill-ġdid għall-ewwel darba lil klijenti indipendenti fl-Unjoni, f’konformità mal-Artikolu 2(9) tar-Regolament bażiku. F’dan il-każ, l-aġġustamenti tal-prezz saru għall-kostijiet kollha mġarrba bejn l-importazzjoni u l-bejgħ mill-ġdid, inkluż għall-ispejjeż SG&A, u għall-profitti dovuti.

(119) Fir-rigward tal-marġni ta’ profitt użat, LG Chem Europe ddikjarat li jenħtieġ li jintuża l-marġni ta’ profitt tagħha stess peress li, fil-fehma tagħha, dan kien preċiż u raġonevoli.

(120) Madankollu, instab li l-metodu tal-allokazzjoni kien affettwat bis-sħiħ mill-assoċjazzjoni bejn iż-żewġ kumpaniji peress li kien allokat b’mod dirett minn LG Chem. Għaldaqstant, il-prezz tat-trasferiment ma kienx prezz li kieku kien jiġi stabbilit permezz ta’ negozjati ma’ importatur indipendenti. Għaldaqstant, il-Kummissjoni ikkonkludiet li l-marġni ta’ profitt ta’ LG Chem Europe ma kienx raġonevoli. Skont l-Artikolu 2(9) tar-Regolament bażiku, jitqies xieraq li jintuża marġni ta’ profitt raġonevoli indipendentement mill-profitt reali li jirriżulta mill-prezz tat-trasferiment sabiex jiġu evitati kwalunkwe effetti distortivi li jistgħu jirriżultaw mill-prezz tat-trasferiment, f’konformità mal-ġurisprudenza stabbilita tal-qrati tal-Unjoni. Għaldaqstant, il-pretensjoni ma ntlaqgħetx.

(121) Fin-nuqqas ta’ kwalunkwe importatur mhux relatat li kkoopera, il-Kummissjoni ddeċidiet li tirrikorri għall-marġni ta’ profitt użat fi proċediment preċedenti li kien jikkonċerna prodott kimiku ieħor manifatturat minn industrija simili u importat f’ċirkostanzi simili, jiġifieri marġni ta’ profitt ta’ 6,89 % (10) stabbilit fl-investigazzjoni dwar l-alkoħols tal-polivinil. Fil-fehma tal-Kummissjoni, dak il-marġni ta’ profitt huwa l-aktar bażi oġġettiva disponibbli biex wieħed jasal għal stima sodisfaċenti ta’ prezz ta’ distakkament tal-esportazzjoni.

(122) Wara d-divulgazzjoni finali l-kumpanija tenniet l-affermazzjoni tagħha u ppreżentat kalkolu mmirat biex juri li l-kost tax-xiri ta’ LG Chem Europe minn LG Chem kien ogħla mill-prezz tal-bejgħ ta’ PCNs identiċi mibjugħa direttament minn LG Chem lil klijenti mhux relatati fl-Unjoni. Għalhekk, fil-fehma tagħha, dan wera li l-marġni ta’ profitt ta’ LG Chem Europe kien ibbażat fuq kost ta’ distakkament tax-xiri u għalhekk jenħtieġ li jintuża għall-aġġustament skont l-Artikolu 2(9).

(123) Fil-kalkolu tagħha, LG Chem qabblet il-prezz ta’ LG Chem Europe (wara li naqqset il-konċessjonijiet, l-SGA u l-profitt kif stabbilit fl-investigazzjoni PVA) mal-bejgħ dirett ta’ LG Chem fl-UE (wara t-tnaqqis tal-kwoti) u għalhekk ma pprovdiet l-ebda evidenza li tikkontradixxi l-argument li l-allokazzjoni tal-profitt kienet affettwata bis-sħiħ mill-assoċjazzjoni bejn iż-żewġ kumpaniji, kif stabbilit matul l-investigazzjoni. Barra minn hekk, il-prezzijiet mill-fabbrika ta’ LG Chem Europe flimkien ma’ SG &A u l-profitt stabbiliti fl-investigazzjoni PVA kienu bħala medja [5 % - 8 %] ogħla mill-prezzijiet mill-fabbrika tal-bejgħ dirett ta’ LG Chem. Fil-fehma tal-Kummissjoni, din il-firxa hija perfettament konformi mal-mark-up li importatur mhux relatat jitlob. Il-pretensjoni għalhekk ġiet irrifjutata.

(124) LG Chem ikkontestat ukoll l-użu tal-marġni ta’ profitt stabbilit fl-investigazzjoni tal-PVA. Il-kumpanija argumentat li kienet stabbilita f’perjodu ta’ żmien differenti mill-investigazzjoni attwali u li kien hemm differenzi sinifikanti fid-distribuzzjoni tal-SAP meta mqabbla mal-PVA. Fil-fehma tagħha, l-ewwel nett il-kundizzjoni tas-suq għall-PVA nbidlet b’mod sinifikanti bit-tnaqqis tal-marġni ta’ profitt tal-importaturi fis-settur kimiku meta mqabbel mal-PI tal-investigazzjoni attwali u t-tieni, l-SAP huwa prodott kożviluppat bejn il-produttur u l-klijent li normalment jinbiegħ permezz ta’ kuntratti fit-tul, filwaqt li l-PVA huwa prodott ta’ komodità mibjugħ permezz ta’ bejgħ spot.

(125) Il-Kummissjoni ma tqisx il-marġni ta’ profitt stabbilit fl-investigazzjoni tal-PVA bħala mhux xieraq. L-ewwel nett, l-informazzjoni miġbura mill-partijiet interessati wriet li l-marġni ta’ profitt medju tal-importaturi fis-settur tal-prodotti kimiċi ta’ speċjalità kien ivarja bejn 10 % u 15 % fl-2020. It-tieni, għall-kuntrarju tal-argument ta’ LG Chem, il-PVA huwa wkoll prodott li spiss jiġi żviluppat skont l-ispeċifikazzjoni tal-klijenti u spiss jinbiegħ permezz ta’ kuntratti fit-tul, kif ikkonfermat fl-investigazzjoni dwar il-PVA. It-tielet, id-data miġbura wriet li l-profitt tal-importaturi mhux relatati li kkooperaw fl-investigazzjoni tal-PVA baqa’ fl-istess firxa anki qabel il-PI tal-investigazzjoni tal-PVA. Għaldaqstant, din il-pretensjoni ġiet miċħuda.

3.3. Offerta ta’ impenn

(126) Wara d-divulgazzjoni finali, sal-iskadenza speċifikata fl-Artikolu 8(2) tar-Regolament bażiku, LG Chem, flimkien ma’ LG Chem Europe, ippreżentaw offerta għal impenn fuq il-prezz. Il-kumpanija offriet żewġ prezzijiet minimi medji tal-importazzjoni (PMI) soġġetti għall-indiċjar.

(127) F’sett ta’ kummenti sottomessi lill-Kummissjoni, l-ilmentaturi u Evonik opponew l-offerta ta’ LG Chem għal għadd ta’ raġunijiet, bħar-riskju għal kumpens trasversali tal-prezzijiet u r-riskju li l-PMI jista’ jsir prezz ta’ referenza fis-suq tal-Unjoni u b’hekk inaqqas il-kompetizzjoni. Huma talbu li l-offerta ta’ LG Chem tiġi miċħuda.

(128) Barra minn hekk, l-ilmentaturi u Evonik argumentaw li n-nuqqas ta’ konformità tar-Repubblika tal-Korea ma’ ċerti dispożizzjonijiet tal-konvenzjonijiet tal-ILO jista’ jgħawweġ l-ispejjeż tal-produzzjoni tal-SAP Korean u fl-aħħar mill-aħħar jaffettwa kwalunkwe tqabbil tal-prezzijiet bejn il-prezzijiet tal-industrija tal-Unjoni u l-prezzijiet tal-importazzjoni Koreani. Huma talbu lill-Kummissjoni biex tqis din id-distorsjoni fl-investigazzjoni preżenti, tal-inqas fl-eżami ta’ kwalunkwe offerta ta’ impenn fuq il-prezz ippreżentata mill-produttur esportatur.

(129) Il-Kummissjoni ma qisitx li kellha biżżejjed evidenza fil-kuntest ta’ din l-investigazzjoni rigward in-nuqqas ta’ konformità ma’ ċerti dispożizzjonijiet tal-konvenzjonijiet tal-ILO sabiex tasal għal kwalunkwe konklużjoni fir-rigward tad-distorsjonijiet tal-kostijiet lavorattivi. Fi kwalunkwe każ, l-offerta ta’ impenn ippreżentata minn LG Chem kellha tiġi miċħuda għal raġunijiet oħra u għalhekk ma kinitx meħtieġa evalwazzjoni f’dan ir-rigward.

(130) Skont l-Artikolu 8 tar-Regolament bażiku, l-offerti ta’ impenn fuq il-prezz iridu jkunu adegwati biex jeliminaw l-effett dannuż tad-dumping u l-aċċettazzjoni tagħhom ma għandhiex titqies li mhux prattika. Il-Kummissjoni vvalutat l-offerta fid-dawl ta’ dawn il-kriterji u kkonkludiet li l-aċċettazzjoni tagħha ma tkunx prattika u ma tkunx telimina l-effetti dannużi tad-dumping għar-raġunijiet li ġejjin.

(131) L-ewwel nett, il-prezz tal-prodott ikkonċernat u tal-materja prima li fuqha kien ibbażat l-indiċjar propost huma volatili. Iffaċċjat b’din il-volatilità, ma jistax jiġi garantit li PMI ikun biżżejjed biex jelimina l-effetti dannużi tad-dumping matul il-perjodu tal-miżuri.

(132) It-tieni, LG Chem esportat diversi tipi differenti ta’ prodotti matul il-perjodu ta’ investigazzjoni, b’varjazzjoni fil-prezz ta’ [30 % - 40 %]. PMI medju ponderat għal kull kategorija tal-prodott ikkonċernat jirriżulta f’PMI li jkun taħt il-prezz mhux oġġett ta’ dumping għal xi tipi ta’ prodotti SAP, filwaqt li titqies ukoll il-volatilità tal-prezz kif spjegat hawn fuq.

(133) It-tielet, il-PMI proposti huma indiċjati fuq iż-żewġ materji primi prinċipali għall-formula tal-prezz tas-SAP, il-propilen u s-soda kawstika. Madankollu, fatturi importanti oħra bħall-ispejjeż tal-enerġija ma jitqisux fl-indiċjar.

(134) Ir-raba’, it-tipi ta’ prodotti SAP u l-PCNs ma jistgħux jintgħarfu faċilment minn xulxin permezz ta’ spezzjoni fiżika. Dan jinvolvi riskju għoli li tipi ta’ prodotti aktar għaljin possibbilment jiġu ddikjarati ħażin bħala tipi ta’ prodotti orħos. Dan jirrendi l-impenn diffiċli biex jiġi mmonitorjat u għalhekk mhux prattiku skont it-tifsira tal-Artikolu 8 tar-Regolament bażiku.

(135) Il-ħames, LG Chem għandha struttura globali magħmula minn diversi kumpaniji relatati, fl-Unjoni u barra minnha, u tbigħ għadd kbir ta’ prodotti kimiċi oħra lil klijenti globali bbażati fl-Unjoni u barra minnha. SAP spiss jinbiegħ permezz ta’ kuntratti ta’ allokazzjoni globali li fihom klijent li jinsab f’diversi postijiet madwar id-dinja jinnegozja ma’ LG Chem għall-volum u l-prezzijiet għall-entitajiet relatati kollha tiegħu. F’dawn iċ-ċirkostanzi, ikun impossibbli għall-Kummissjoni li timmonitorja b’mod effettiv dawn it-tranżazzjonijiet peress li dawn iseħħu barra mill-Unjoni u dan jippermetti lil LG Chem tikkumpensa faċilment il-prezzijiet fl-Unjoni bi prezzijiet barra mill-Unjoni għall-klijenti globali. Dan, waħdu, jagħmel l-offerta mhux prattika.

(136) Il-Kummissjoni bagħtet ittri lill-applikant, fejn esponiet ir-raġunijiet imsemmija hawn fuq għaċ-ċaħda tal-offerti ta’ impenn. L-applikant ippreżenta l-kummenti tiegħu. Dawn il-kummenti tqiegħdu għad-dispożizzjoni tal-partijiet interessati fil-fajl tal-każ.

(137) Fl-osservazzjonijiet tagħha, LG Chem ikkontestat ir-raġunijiet li l-Kummissjoni ressqet sabiex tiċħad l-offerta ta’ impenn tagħha. Fil-fehma ta’ LG Chem, il-mekkaniżmu ta’ indiċjar propost kien kapaċi jaqbad il-volatilità tal-prezzijiet u jiżgura li l-PMI elimina l-marġni ta’ dumping matul id-durata kollha tal-miżuri. Fir-rigward tat-tipi differenti ta’ prodotti, LG Chem sostniet li l-varjazzjoni sinifikanti fil-prezz tat-tipi ta’ prodotti differenti kienet ikkawżata minn PCN wieħed esportat fi kwantitajiet limitati, u offriet li tirrevedi l-offerta tagħha u bbażatu fuq it-tliet PCNs simplifikati użati għal skopijiet ta’ twaqqigħ tal-prezz. Hija argumentat ukoll li ma kien hemm l-ebda riskju ta’ kumpens reċiproku fost it-tipi differenti ta’ prodotti, peress li l-karatteristiċi differenti jistgħu jiġu vverifikati faċilment mill-awtoritajiet doganali permezz ta’ dokumenti tal-bejgħ u skeda ta’ data teknika li jridu jitħejjew minn LG Chem għal kull konsenja. Fl-aħħar nett, LG Chem argumentat li ma kien hemm l-ebda riskju ta’ kumpens inkroċjat permezz tal-kuntratti ta’ allokazzjoni fit-tul u globali u offriet li tipprovdi informazzjoni dwar il-bejgħ li sar lil klijenti globali ġewwa u barra l-UE biex jittaffa r-riskju.

(138) Il-Kummissjoni rrikonoxxiet li l-indiċjar propost jista’ jkopri mill-inqas parti mill-volatilità osservata tal-prezzijiet. Madankollu, il-PMI proposti kienu bbażati biss parzjalment fuq il-formula tal-prezz tal-materja prima filwaqt li l-parti fissa, li tammonta għal madwar 50 % tal-prezz tal-SAP, ġiet iffissata. Barra minn hekk, anki fir-rigward tat-tipi differenti ta’ prodotti, anki jekk il-PCN uniku esportat fi kwantitajiet limitati ma ġiex ikkunsidrat, il-varjazzjoni fil-prezz tad-disa’ PCNs li jifdal xorta tkun ta’ madwar [15 % - 30 %]. Fir-rigward tar-riskju ta’ kumpens trażversali, fil-fehma tal-Kummissjoni d-dokumenti tal-bejgħ waħedhom ma jipprevenux ir-riskju ta’ dikjarazzjoni ħażina peress li l-awtoritajiet doganali jkunu jistgħu biss jistrieħu fuq dawk id-dikjarazzjonijiet. Fl-aħħar nett, il-Kummissjoni tirrikonoxxi l-offerta ta’ LG Chem li tipprovdi informazzjoni dwar il-bejgħ magħmul lill-klijenti globali. Madankollu, fil-fehma tal-Kummissjoni, dan ma jnaqqasx ir-riskju ta’ kumpens reċiproku peress li l-Kummissjoni ma jkollhiex il-mezzi biex tivverifika li l-informazzjoni rilevanti kollha ġiet ipprovduta u jkun estremament diffiċli li jiġi infurzat l-impenn ta’ LG Chem. Il-pretensjoni għalhekk ġiet irrifjutata.

(139) Barra minn hekk, LG Chem sostniet li r-raġunijiet imressqa mill-Kummissjoni sabiex tiċħad l-offerta tagħha ta’ impenn fuq il-prezzijiet ma kinux konsistenti mal-konklużjonijiet tad-dokument ta’ informazzjoni ġenerali. Il-kumpanija argumentat li: (i) il-Kummissjoni rrikonoxxiet li l-prezz tal-prodott ikkonċernat kien volatili iżda, fil-fehma tagħha, dan ma kienx konsistenti mal-allegazzjoni li l-importazzjonijiet Koreani rażżnu l-prezzijiet tal-industrija tal-Unjoni, (ii) il-Kummissjoni argumentat li LG Chem esportat 10 tipi ta’ prodott differenti li setgħu jiġu identifikati minn fatturi bħall-forma tal-granuli tal-prodott, il-grad ta’ porożità, id-densità tal-massa u d-distribuzzjoni tad-daqs tal-partiċelli, għall-kuntrarju tad-dokument ta’ divulgazzjoni ġenerali fejn il-Kummissjoni bbażat il-kalkolu tal-marġni tat-twaqqigħ tal-prezz u tad-dannu fuq PCN simplifikat, li jikkunsidra biss l-inklużjoni tal-kontroll tal-irwejjaħ u l-użu tal-prodott (iġjeniku kontra l-industrija), (iii) fid-dokument ta’ divulgazzjoni ġenerali, il-Kummissjoni ma kkunsidratx il-formula tal-prezz SAP u l-kostijiet tal-produtturi tal-Unjoni bħala fatturi rilevanti li jikkawżaw dannu lill-industrija tal-Unjoni, filwaqt li qieset li hija tirrifjuta l-offerta ta’ impenn, (iv) il-Kummissjoni qieset ir-rilevanza ta’ kuntratti ta’ allokazzjoni fit-tul u globali biex tirrifjuta l-offerta ta’ impenn ta’ LG Chem, iżda ma kkunsidrathiex fid-dokument ta’ divulgazzjoni ġenerali, speċjalment fir-rigward tal-prestazzjoni tal-esportazzjoni tal-industrija tal-Unjoni u l-effetti tal-importazzjonijiet mill-Ġappun.

(140) Dawn l-argumenti kellhom jiġu miċħuda. L-ewwel nett, il-fatt li l-prezzijiet tqiesu volatili, jiġifieri l-prezzijiet ivarjaw skont il-prezzijiet tal-materja prima, kien diġà analizzat mill-Kummissjoni. Instab li kellha impatt negliġibbli fuq il-profittabbiltà u l-prezzijiet tal-industrija tal-Unjoni, kif spjegat fil-premessi (283) sa (288), peress li, minħabba l-importazzjonijiet oġġett ta’ dumping mill-Korea, l-industrija tal-Unjoni ma setgħetx tgħolli l-prezzijiet sal-istess punt bħall-ispejjeż tal-produzzjoni tagħha (ara wkoll il-premessa (249)). It-tieni nett, il-Kummissjoni qieset il-karatteristiċi differenti ta’ SAP fir-rigward tal-kapaċità tal-uffiċjali doganali li jiddistingwu t-tipi differenti ta’ prodotti u l-infurzabbiltà tal-impenn propost. Madankollu, kif spjegat fil-premessa (182), fil-fehma tal-Kummissjoni, il-PCN simplifikat użat fil-kalkolu tat-twaqqigħ tal-prezz kien dettaljat biżżejjed biex ikopri l-influwenza tal-kost u tal-prezz tal-karatteristiċi ewlenin tal-SAP. It-tielet nett, bħal fil-każ tal-punt preċedenti, il-kuntratti ta’ allokazzjoni globali tqiesu rilevanti peress li huma ta’ theddida għall-monitoraġġ u l-infurzabbiltà tal-impriża minħabba r-riskju ta’ kumpens reċiproku. Barra minn hekk, il-kummenti ta’ LG Chem fir-rigward tal-impatt tal-kuntratti ta’ allokazzjoni globali fuq l-effetti tal-importazzjonijiet mill-Ġappun, il-prestazzjoni tal-esportazzjoni tal-industrija tal-Unjoni u n-negozjati dwar il-prezzijiet globali ġew analizzati mill-Kummissjoni fit-taqsimiet 5.2.3, 5.2.4 u 5.2.8.

(141) Għaldaqstant, il-Kummissjoni qieset l-offerta ta’ impenn mhux infurzabbli u għalhekk mhux prattika skont it-tifsira tal-Artikolu 8 tar-Regolament bażiku, u għalhekk irrifjutat l-offerta.

3.4. Tqabbil

(142) Il-Kummissjoni qabblet il-valur normali u l-prezz tal-esportazzjoni tal-produttur esportatur li kkoopera fuq bażi ex-works.

(143) Fejn iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet, f’konformità mal-Artikolu 2(10) tar-Regolament bażiku. Il-valur normali ġie aġġustat għat-trasport, l-ispejjeż tal-ippakkjar, il-kostijiet tal-kreditu u l-ispejjeż għall-assistenza teknika. Il-prezz tal-esportazzjoni għall-ġestjoni, it-tagħbija u kostijiet anċillari, it-trasport, l-assigurazzjoni, l-ispejjeż tal-ippakkjar, l-imposti fuq l-importazzjonijiet u r-restituzzjoni tad-dazji, il-kostijiet tal-kreditu, it-tariffi bankarji, l-ispejjeż għall-assistenza teknika meta jinsab li dawn kienu raġonevoli, preċiżi u appoġġati minn evidenza vverifikata.

(144) LG Chem iddikjarat livell ta’ aġġustament tal-kummerċ għall-bejgħ domestiku. Il-kumpanija argumentat li l-funzjonijiet tal-bejgħ għall-bejgħ tal-esportazzjoni lejn l-Unjoni jitwettqu mhux biss mill-importatur relatat tagħha LG Chem Europe, iżda wkoll mit-tim tal-bejgħ fil-kwartieri ġenerali ta’ LG Chem fir-Repubblika tal-Korea. Fil-fehma tagħha, peress li l-Kummissjoni aġġustat il-prezz tal-esportazzjoni għall-ispejjeż SG&A tal-importatur relatat, f’konformità mal-Artikolu 2(9) tar-Regolament bażiku, b’analoġija, jenħtieġ li mill-prezz domestiku, il-Kummissjoni tnaqqas ukoll l-ispejjeż tal-bejgħ imġarrba mit-tim tal-bejgħ fir-Repubblika tal-Korea għall-bejgħ domestiku tagħha.

(145) Dik il-pretensjoni ma setgħetx tintlaqa’. L-ewwel nett, l-aġġustament skont l-Artikolu 2(9) tar-Regolament bażiku għandu l-għan li jibni prezz tal-esportazzjoni affidabbli mhux affettwat mir-relazzjoni bejn l-esportatur fil-pajjiż esportatur u l-importatur relatat fl-Unjoni. L-aġġustamenti jridu jkopru l-kostijiet kollha mġarrba bejn l-importazzjoni u l-bejgħ mill-ġdid (u għall-profitti li jakkumulaw) dment li dawk l-oġġetti normalment jiġġarrbu minn importatur. LG Chem ma pprovdiet l-ebda evidenza li t-tħaddim tal-prezz tal-esportazzjoni skont l-Artikolu 2(9) mar lil hinn minn dak li huwa meħtieġ skont dik id-dispożizzjoni. Il-fatt li d-determinazzjoni tal-valur normali u tal-prezz tal-esportazzjoni hija rregolata minn dixxiplini differenti mhuwiex fattur li jaffettwa l-komparabbiltà tal-prezzijiet u li jeħtieġ li jiġi indirizzat b’aġġustament skont l-Artikolu 2(10) tar-Regolament bażiku. LG Chem ma ressqitx evidenza li l-aġġustamenti mwettqa skont l-Artikolu 2(10) kif imfakkar fil-premessa (143) mhumiex adegwati biex isir tqabbil ġust bejn il-prezz tal-esportazzjoni u l-valur normali, jew li bigħu lil tipi ta’ klijenti differenti fis-suq domestiku meta mqabbel mas-suq tal-Unjoni.

3.5. Marġni tad-dumping

(146) Il-Kummissjoni qabblet il-valur normali medju ponderat ta’ kull tip ta’ prodott simili mal-prezz tal-esportazzjoni medju ponderat tat-tip korrispondenti tal-prodott ikkonċernat, f’konformità mal-Artikoli 2(11) u (12) tar-Regolament bażiku.

(147) Abbażi ta’ hekk, il-marġni medju ponderat definittiv tad-dumping, espress bħala perċentwal tal-prezz tal-kost, tal-assigurazzjoni u tan-nol (cost, insurance and freight, “CIF”) fil-fruntiera tal-Unjoni, bid-dazju mhux imħallas, jammonta għal 13,4 % għall-uniku produttur esportatur li kkoopera.

(148) Għall-produtturi esportaturi l-oħrajn kollha fir-Repubblika tal-Korea, il-Kummissjoni stabbiliet il-marġni tad-dumping abbażi tal-fatti disponibbli, f’konformità mal-Artikolu 18 tar-Regolament bażiku. Għal dak il-għan, il-Kummissjoni ddeterminat il-livell ta’ kooperazzjoni tal-produtturi esportaturi.

(149) Peress li kien hemm żewġ produtturi oħra fir-Repubblika tal-Korea li ma kkooperawx fl-investigazzjoni, il-Kummissjoni qieset li l-kooperazzjoni kienet baxxa. Għaldaqstant, il-Kummissjoni qieset li kien xieraq li tistabbilixxi l-marġni tad-dumping residwu fil-livell tal-ogħla marġni tad-dumping ta’ tip ta’ prodott rappreżentattiv.

(150) Il-marġnijiet tad-dumping definittivi, espressi bħala perċentwali tal-prezz CIF fil-fruntiera tal-Unjoni, bid-dazju mhux imħallas, huma kif ġej: Kumpanija Marġni tad-dumping definittiv LG Chem Ltd. 13,4 % Il-kumpaniji l-oħra kollha 18,8 %

4. DANNU

4.1. Definizzjoni tal-industrija tal-Unjoni u tal-produzzjoni tal-Unjoni

(151) Il-prodott simili kien immanifatturat minn ħames produtturi fl-Unjoni matul il-perjodu ta’ investigazzjoni. Huma jikkostitwixxu l-“industrija tal-Unjoni” skont it-tifsira tal-Artikolu 4(1) tar-Regolament bażiku.

(152) Il-produzzjoni totali tal-Unjoni matul il-perjodu ta’ investigazzjoni kienet stabbilita għal madwar 346 590 tunnellata. Il-Kummissjoni stabbiliet iċ-ċifra abbażi tal-informazzjoni kollha disponibbli dwar l-industrija tal-Unjoni, bħat-tweġibiet għall-kwestjonarji dwar l-anti-dumping mill-produtturi tal-Unjoni inklużi fil-kampjun kif ukoll it-tweġiba għall-kwestjonarju makro minn produttur tal-Unjoni mhux inkluż fil-kampjun. Dik id-data ġiet kontroverifikata maċ-ċifri fl-ilment għall-affidabbiltà u l-kompletezza. Kif indikat fil-premessa (41), iż-żewġ produtturi tal-Unjoni inklużi fil-kampjun irrappreżentaw aktar minn 50 % tal-produzzjoni totali tal-Unjoni tal-prodott simili.

4.2. Determinazzjoni tas-suq rilevanti tal-Unjoni

(153) Il-Kummissjoni sabet li t-totalità tal-produzzjoni tal-produtturi tal-Unjoni kienet destinata għas-suq ħieles u għaldaqstant hija soġġetta għal kompetizzjoni diretta mal-importazzjonijiet mill-pajjiż ikkonċernat. Għal dawk ir-raġunijiet, il-Kummissjoni eżaminat l-indikaturi ekonomiċi kollha relatati mal-industrija tal-Unjoni fit-totalità tagħhom.

4.3. Konsum tal-Unjoni

(154) Il-Kummissjoni stabbiliet il-konsum tal-Unjoni abbażi tat-tweġibiet tal-produtturi tal-Unjoni għall-kwestjonarju dwar l-anti-dumping, il-kwestjonarju makro kif ukoll l-importazzjonijiet ibbażati fuq id-data tal-Eurostat.

(155) Il-konsum tal-Unjoni żviluppa kif ġej: Tabella 1 Konsum tal-Unjoni (tunnellati) 2017 2018 2019 PI Konsum totali tal-Unjoni [630 000 - 665 000 ] [630 000 - 665 000 ] [630 000 - 665 000 ] [630 000 - 665 000 ] Indiċi 100 100 100 100 Sors: il-produtturi tal-Unjoni inklużi fil-kampjun u dawk mhux inklużi fil-kampjun kif ukoll il-Eurostat

(156) Matul il-perjodu kkunsidrat, il-konsum totali tas-suq ħieles baqa’ stabbli b’varjazzjonijiet minimi b’mod ċar inqas minn 1 %.

4.4. Importazzjonijiet mill-pajjiż ikkonċernat

4.4.1. Volum u sehem mis-suq tal-importazzjonijiet mill-pajjiż ikkonċernat

(157) Il-Kummissjoni stabbiliet il-volum tal-importazzjonijiet abbażi tal-kodiċi NM (11) estratt mill-bażi tad-data tal-Eurostat, aġġustat b’informazzjoni minn TRASS ipprovduta fl-ilment, sabiex jiġu identifikati l-importazzjonijiet tal-prodott ikkonċernat. Dak l-aġġustament kien meħtieġ peress li d-data tal-Eurostat għall-kodiċi NM kienet tinkludi proporzjon ta’ prodotti oħra, li jfixkel kemm il-kwantitajiet kif ukoll il-prezzijiet. L-aġġustament ma ġiex ikkontestat minn kwalunkwe parti interessata. Is-sehem mis-suq tal-importazzjonijiet ġie stabbilit abbażi tal-volum tal-importazzjonijiet mill-pajjiż ikkonċernat meta mqabbel mal-volum tal-konsum totali tal-Unjoni kif muri fit-Tabella 2.

(158) Wara d-divulgazzjoni finali, LG Chem talbet divulgazzjoni addizzjonali dwar il-metodoloġija użata biex jiġu ddeterminati l-volumi u l-valuri tal-importazzjoni, kif ukoll divulgazzjoni tal-estrazzjoni dettaljata tad-data mit-trass. Il-Kummissjoni pprovdiet l-informazzjoni addizzjonali li ġejja:

(159) Kif spjegat fil-paragrafu 18 tal-ilment, il-kodiċi NM 3906 90 90 mhuwiex iddedikat esklussivament għall-SAP. L-ilmentatur ipprovda stima tal-proporzjon ta’ SAP li jinsab fil-volum kollu kklerjat taħt il-kodiċi NM 3906 90 90 abbażi tad-data TRASS. Kif jidher mill-verżjoni miftuħa tal-Anness 5–1 “Importazzjonijiet ta’ SAP lejn l-UE” għall-ilment, matul il-perjodu kkunsidrat, il-volum tal-esportazzjonijiet SAP lejn l-UE kien jikkorrispondi għal 84 % tal-importazzjonijiet totali doganali rilaxxati taħt il-kodiċi NM 3906 90 90. L-Anness jindika wkoll li din l-informazzjoni ntużat mill-ilmentatur biex isiru aġġustamenti fid-data tal-Eurostat.

(160) Il-Kummissjoni użat l-istess metodoloġija bħall-ilmentatur, li nstab li kienet xierqa u mhux ikkontestata, kif imsemmi fil-premessa (119) tad-Dokument ta’ Divulgazzjoni Ġenerali (“DDĠ”) tad-divulgazzjoni finali.

(161) Il-Kummissjoni ċċarat ukoll li l-bażi tad-data TRASS tippermetti li tintgħażel id-denominazzjoni tal-prodotti. Għalhekk, il-volum u l-valur tal-esportazzjonijiet mill-Korea lejn l-UE magħmula taħt il-kodiċi HS 3906 90 90 ġew iffiltrati sabiex jiġu inklużi biss denominazzjonijiet tal-prodott li jikkorrispondu għall-SAP. Intgħażlu 15 prodott.

(162) Madankollu, it-trass jippermetti biss l-estrazzjoni tad-data meta tkun disponibbli data ta’ mill-inqas 3 kumpaniji. Fl-2018 dan ma kienx il-każ. Peress li l-proporzjon tal-esportazzjonijiet SAP fi trass mad-data tal-Eurostat taħt il-kodiċi NM 3906 90 90 kien stabbli għas-snin l-oħra, il-Kummissjoni kkalkulat valur għall-2018 billi użat il-proporzjon medju tas-snin l-oħra.

(163) Id-data TRASS sottostanti hija soġġetta għall-protezzjoni tad-drittijiet tal-awtur u ma tistax tiġi żvelata mill-Kummissjoni, iżda hija disponibbli għax-xiri.

(164) L-importazzjonijiet mill-pajjiż ikkonċernat żviluppaw kif ġej matul il-perjodu kkunsidrat: Tabella 2 Volum tal-importazzjonijiet (tunnellati) u sehem mis-suq 2017 2018 2019 PI Volum tal-importazzjonijiet mill-pajjiż ikkonċernat (tunnellati) 83 499 94 343 114 896 110 903 Indiċi 100 113 138 133 Sehem mis-suq [12 %-14 %] [13 %-15 %] [16 %-18 %] [16 %-18 %] Indiċi 100 114 138 133 Sors: Data mill-Eurostat u TRASS

(165) L-importazzjonijiet mir-Repubblika tal-Korea żdiedu minn madwar 83 500 tunnellata għal madwar 110 900 tunnellata matul il-perjodu kkunsidrat, li jirrappreżentaw żieda ġenerali ta’ 33 % bejn l-2017 u l-PI. Dik iż-żieda kienet ogħla b’mod sinifikanti miż-żieda fil-konsum.

(166) L-aktar żieda sinifikanti fil-volum tal-importazzjonijiet mir-Repubblika tal-Korea ġiet irreġistrata bejn l-2018 u l-2019, b’żieda sena wara sena ta’ 22 %, segwita minn tnaqqis ta’ 3.5 % bejn l-2019 u l-PI.

(167) Minħabba f’hekk, is-sehem mis-suq tal-importazzjonijiet ta’ prodotti tal-Korea t’Isfel żdied minn [12%-14%] għal [16%-18%] matul il-perjodu kkunsidrat, li jirrappreżenta żieda ta’ 33 % bejn l-2017 u l-perjodu ta’ investigazzjoni. Ta’ min jinnota li kemm il-volumi tal-importazzjonijiet kif ukoll is-sehem mis-suq tar-Repubblika tal-Korea ġeneralment urew żieda rapida matul il-perjodu kkunsidrat.

4.4.2. Prezzijiet tal-importazzjonijiet mill-pajjiż ikkonċernat u twaqqigħ tal-prezz

(168) Il-Kummissjoni stabbiliet il-prezzijiet tal-importazzjonijiet abbażi tad-data tal-Eurostat, billi użat il-kodiċi TARIC indikat fil-premessa (157) aġġustat bid-data minn TRASS, kif spjegat fil-premessi (157) sa (162).

(169) Wara d-divulgazzjoni finali, LG Chem indikat li d-data tal-Eurostat kien fiha prezzijiet fuq bażi CIF. Il-Kummissjoni qieset dan u b’hekk ikkonvertiet il-prezzijiet tal-importazzjoni FOB mill-bażi tad-data TRASS għal CIF billi użat il-proporzjon bejn FOB għall-valur CIF mid-data vverifikata ta’ LG Chem. Iċ-ċifri aġġustati huma murija hawn taħt fit-Tabella 3.

(170) Il-prezz medju tal-importazzjonijiet mill-pajjiż ikkonċernat żviluppa kif ġej: Tabella 3 Prezzijiet tal-importazzjonijiet (EUR/tunnellata) 2017 2018 2019 PI Prezz tal-importazzjonijiet 1 191 1 252 1 169 1 074 Indiċi 100 105 98 90 Sors: Data minn TRASS ipprovduta fl-ilment.

(171) Il-prezzijiet medji tal-importazzjonijiet mir-Repubblika tal-Korea naqsu b’10 % matul il-perjodu kkunsidrat minn EUR 1 191/tunnellata għal EUR 1 074/tunnellata. Dawk il-prezzijiet baqgħu b’mod sinifikanti taħt il-prezzijiet tal-bejgħ u l-kostijiet tal-produzzjoni tal-produtturi tal-Unjoni inklużi fil-kampjun matul il-perjodu kkunsidrat, kif muri fit-Tabella 7.

(172) It-twaqqigħ tal-prezz tal-importazzjonijiet ġie stabbilit abbażi tad-data tal-produttur esportatur li kkoopera fil-pajjiż ikkonċernat u d-data dwar il-bejgħ domestiku pprovduta mill-industrija tal-Unjoni għall-perjodu ta’ investigazzjoni. Il-Kummissjoni ddeterminat it-twaqqigħ tal-prezz matul il-perjodu ta’ investigazzjoni billi qabblet: — il-prezzijiet tal-bejgħ medji ponderati tal-produtturi tal-Unjoni fil-kampjun li ġew iddebitati l-konsumaturi mhux relatati fis-suq tal-Unjoni, aġġustati għal livell tal-prezz mill-fabbrika; kif ukoll — il-prezzijiet medji ponderati li kkorrispondew għal kull tip ta’ prodott tal-importazzjoni mill-produttur li kkooperaw mill-Korea t’Isfel lill-ewwel konsumatur indipendenti fis-suq tal-Unjoni, stabbilit fuq bażi CIF b’aġġustamenti xierqa għall-kostijiet ta’ wara l-importazzjoni.

(173) It-tqabbil tal-prezzijiet sar fuq bażi ta’ tip b’tip għat-tranżazzjonijiet fl-istess livell ta’ kummerċ, b’aġġustament xieraq fejn meħtieġ, u wara tnaqqis tar-ribassi u tal-iskontijiet. Ir-riżultat tat-tqabbil kien espress bħala persentaġġ tal-fatturat teoretiku tal-produtturi tal-Unjoni inklużi fil-kampjun matul il-perjodu ta’ investigazzjoni. It-twaqqigħ tal-prezz medju ponderat li nstab kien ta’ 14,7 %.

(174) Wara d-divulgazzjoni finali, LG Chem argumentat li ma kinitx ġiet ipprovduta bid-data dettaljata tagħha stess fl-Anness 3b tad-divulgazzjoni finali, u li d-daqs tal-firxiet għad-data kunfidenzjali ma kienx adegwat. Il-Kummissjoni rrikonoxxiet il-kummenti ta’ LG Chem. Għalhekk, LG Chem ingħatat id-data kunfidenzjali tagħha stess, u l-firxiet tnaqqsu. Dawn il-bidliet ġew inklużi fid-divulgazzjoni sensittiva addizzjonali pprovduta lil LG Chem u lill-industrija tal-Unjoni fit-8 ta’ Frar 2022.

(175) LG Chem sostniet ukoll li l-informazzjoni fil-livell speċifiku tal-PCN għandha tiġi ddivulgata. Madankollu, b’konformità mal-Artikolu 19 tar-Regolament bażiku, il-Kummissjoni ma setgħetx tiżvela d-data mitluba għal kull tip ta’ prodott. Tabilħaqq, f’dan il-każ, kien hemm biss żewġ produtturi tal-Unjoni u tliet PCNs. Għalhekk, divulgazzjoni ta’ tali livell ta’ dettall tagħmilha possibbli li, jew direttament jew flimkien ma’ intelligence dwar is-suq, terġa’ tinbena data kunfidenzjali dwar il-bejgħ jew il-produzzjoni ta’ produtturi individwali tal-Unjoni LG Chem tenniet l-argument tagħha wara d-divulgazzjoni finali addizzjonali.

(176) Il-Kummissjoni ma tistax tiżvela data dettaljata akkumulata minn żewġ kumpaniji biss, peress li dan joħloq ir-riskju li partijiet interessati oħra jistgħu jibnu mill-ġdid data kunfidenzjali ta’ produtturi individwali bl-għajnuna ta’ informazzjoni dwar is-suq. Dan huwa riskju oġġettiv li jeżisti fi kwalunkwe suq fejn hemm biss ftit produtturi magħrufa attivi fis-suq jew involuti fl-investigazzjoni tal-Kummissjoni. Il-Kummissjoni għalhekk ċaħdet din il-pretensjoni.

(177) LG Chem argumentat ukoll li ċ-ċifri użati għat-twaqqigħ tal-prezz u l-bejgħ taħt il-prezz ma għandhom l-ebda bażi fir-reġistru tal-investigazzjoni u li dawn id-diskrepanzi għandhom jiġu spjegati. Fid-dettall, LG Chem sabet li ma setgħetx tirrikonċilja eżattament il-valur tal-esportazzjoni CIF fil-fruntiera tal-UE divulgat fl-Anness 3b, kif ukoll il-kalkoli dettaljati tat-twaqqigħ tal-prezz u tad-dannu divulgati lil LG Chem, maċ-ċifri rrapportati fl-elenkar tal-bejgħ ta’ LGC fit-tabelli EUSALUR u RLSALUR. Barra minn hekk, LG Chem argumentat li l-valur tal-esportazzjoni CIF fil-fruntiera tal-UE muri fil-Korean rebaħ fl-Anness 2.1 tad-divulgazzjoni finali jirriżulta f’valur differenti f’EUR minn dak użat fl-Anness 3b.

(178) Il-Kummissjoni ċċarat li għall-konverżjoni tal-Korea rebħet f’Euro hija kkonvertiet il-valuri CIF ta’ kull tranżazzjoni bir-rata tal-kambju rispettiva ta’ kull xahar tal-BĊE, filwaqt li LG Chem indikat fil-kummenti tagħha li applikat ir-rata tal-kambju annwali tal-BĊE. Minħabba l-fluttwazzjonijiet ta’ kull xahar fil-kwantitajiet, il-konverżjoni ta’ LG Chem ibbażata fuq ir-rata annwali neċessarjament uriet valuri differenti. Għalhekk, il-Kummissjoni ċaħdet l-affermazzjoni li ċ-ċifri użati għall-finijiet ta’ twaqqigħ tal-prezz u bejgħ taħt il-prezz juru diskrepanzi meta mqabbla mad-data fil-fajl.

(179) LG Chem sostniet ukoll li l-Kummissjoni ma spjegatx kif iddeterminat il-valur CIF maħdum, li ntuża għal skopijiet ta’ twaqqigħ tal-prezz.

(180) Il-Kummissjoni ċċarat li s-CIF mibni għall-bejgħ li sar permezz ta’ LG Chem Europe ġie kostruwit billi tnaqqas mill-valur nett tal-fattura l-SG&A u l-profitt stabbilit kif spjegat hawn fuq fil-premessi (118) sa (125), u l-konċessjonijiet għall-kostijiet kollha mġarrba wara l-importazzjoni. Barra minn hekk, għall-kuntrarju ta’ dak li tallega LG Chem, l-Anness 3a tad-divulgazzjoni finali jispjega kif il-prezz CIF ġie ddeterminat fir-rigward tal-aġġustament għall-kostijiet ta’ wara l-importazzjoni. Il-Kummissjoni għalhekk ċaħdet din il-pretensjoni.

(181) LG Chem argumentat ukoll li l-Kummissjoni użat PCN għat-tqabbil tal-prezzijiet tal-importazzjonijiet minn LG Chem mal-prezzijiet tal-produtturi tal-Unjoni fil-kampjun li kien sempliċi wisq u ma kkunsidrax il-karatteristiċi kollha msemmija fis-sottomissjoni ta’ LG Chem tat-28 ta’ April 2021, jiġifieri l-materja prima, il-forma, is-CRC, il-kontroll tal-irwejjaħ, il-foamed, l-anticaking, l-antiskulurazzjoni u l-użu. B’mod partikolari, id-differenzi fis-CRC jistgħu jispjegaw, waħedhom, il-marġni ta’ twaqqigħ tal-prezz ta’ 14.7 %.

(182) Il-Kummissjoni tirreferi għal taqsima 2.3.5, li turi li l-Kummissjoni ġabret id-data f’forma dettaljata biex tkun f’pożizzjoni li tanalizza l-effett tal-kost u tal-prezz tal-karatteristiċi differenti proposti minn LG Chem, inkluż CRC. Madankollu, din id-data, flimkien mal-informazzjoni miġbura u vverifikata mill-utenti, ma kkonfermatx l-allegata influwenza fuq il-kost u l-prezzijiet tal-karatteristiċi, għajr dawk applikati mill-Kummissjoni. Il-Kummissjoni għalhekk ċaħdet l-affermazzjoni li kellu jintuża PCN aktar dettaljat.

(183) LG Chem finalment argumentat li l-aġġustament tal-prezz attwali mitlub minn LG Chem Europe b’ammont teoretiku ta’ SGA u profitt għall-finijiet ta’ twaqqigħ tal-prezz jikkostitwixxi żball manifest ta’ valutazzjoni u huwa inkonsistenti mal-Artikoli 3 (2) u 3 (3) tar-Regolament bażiku, peress li għal tqabbil ta’ twaqqigħ tal-prezz, il-prezzijiet iridu jitqabblu fl-istess livell ta’ kummerċ wara s-sentenza Jindal (12). Il-Qorti Ġenerali f’Hansol (13) ikkonfermat li għall-finijiet ta’ twaqqigħ tal-prezz huma l-prezzijiet innegozjati bejn impriża u l-klijenti u mhux il-prezzijiet fi stadju intermedju li jistgħu jiddeterminaw id-deċiżjoni ta’ akkwist tal-klijent.

(184) Din il-pretensjoni kellha tiġi miċħuda. L-ewwel nett, l-Artikolu 3(2) tar-Regolament bażiku jirreferi għall-effett tal-importazzjonijiet oġġett ta’ dumping, li setgħu jikkawżaw dannu lill-industrija tal-Unjoni u mhux il-prezz tal-bejgħ mill-ġdid ta’ kumpanija (importatur relatat) fl-Unjoni lil klijent ieħor.

(185) It-tieni nett, rigward il-marġnijiet tat-twaqqigħ tal-prezzijiet, ir-Regolament bażiku ma jipprevedix xi metodoloġija speċifika ta’ dak il-kunċett. Il-Kummissjoni għalhekk għandha marġni wiesa’ ta’ diskrezzjoni fil-valutazzjoni ta’ dan il-fattur ta’ dannu. Din id-diskrezzjoni hija limitata mill-ħtieġa li l-konklużjonijiet ikunu bbażati fuq evidenza pożittiva u eżami oġġettiv, kif mitlub mill-Artikolu 3(2) tar-Regolament bażiku.

(186) Fir-rigward tal-elementi kkunsidrati għall-kalkolu tal-marġnijiet tat-twaqqigħ tal-prezzijiet (b’mod partikolari l-prezz tal-esportazzjoni), il-Kummissjoni trid tidentifika l-ewwel punt li fih isseħħ (jew tista’ sseħħ) kompetizzjoni mal-industrija tal-Unjoni fis-suq tal-Unjoni. Dan il-punt huwa fil-fatt il-prezz tax-xiri tal-ewwel importatur mhux relatat għaliex fil-prinċipju dik il-kumpanija għandha l-għażla li tixtri mill-industrija tal-Unjoni jew minn klijenti barranin. B’kuntrast, il-prezzijiet tal-bejgħ mill-ġdid tal-importaturi relatati ma jirriflettux il-punt fejn isseħħ kompetizzjoni reali. Dan huwa biss il-punt fejn l-istruttura tal-bejgħ stabbilita tal-esportatur tipprova ssib klijenti iżda huwa diġà wara l-punt fejn kienet ittieħdet id-deċiżjoni għall-importazzjoni. Tabilħaqq, ladarba l-produttur esportatur ikun stabbilixxa s-sistema tiegħu ta’ kumpaniji relatati fl-Unjoni, ikun diġà ddeċieda li s-sors tal-merkanzija tiegħu se jkun minn barra l-pajjiż. Għalhekk, il-punt ta’ tqabbil jenħtieġ li jkun eżatt wara li l-oġġetti jaqsam il-fruntiera tal-Unjoni, u mhux fi stadju aktar tard fil-katina tad-distribuzzjoni, pereżempju meta jinbiegħ lill-utent finali.

(187) Dan l-approċċ jiżgura wkoll koerenza f’każijiet li fihom produttur esportatur ibigħ il-prodotti direttament lil klijent mhux relatat (kemm jekk ikun importatur kif ukoll jekk ikun utent finali) minħabba li, bħala regola, f’dan ix-xenarju ma jintużawx il-prezzijiet tal-bejgħ mill-ġdid. Approċċ differenti jista’ jwassal għal diskriminazzjoni bejn il-produtturi esportaturi abbażi biss tal-kanal tal-bejgħ li huma jużaw.

(188) F’dan il-każ, il-prezz tal-importazzjoni ma jistax jittieħed b’valur par peress li l-produttur esportatur u l-importatur huma relatati. Għalhekk, sabiex jiġi stabbilit b’mod affidabbli l-prezz ta’ importazzjoni fuq bażi distakkata, dan il-prezz għandu jiġi maħdum mill-ġdid bl-użu tal-prezz tal-bejgħ tal-importatur relatat bħala punt ta’ tluq. Sabiex terġa’ taħdimhom mill-ġdid, ir-regoli dwar kif jinħadem il-prezz tal-esportazzjoni kif stabbilit fl-Artikolu 2(9) tar-Regolament bażiku huma pertinenti, bħalma huma pertinenti għad-determinazzjoni tal-prezz tal-esportazzjoni għal skopijiet ta’ dumping. L-applikazzjoni tal-Artikolu 2(9) tar-Regolament bażiku tippermetti li wieħed jasal għal prezz li huwa għalkollox komparabbli għall-prezz CIF (fruntiera tal-Unjoni) li jintuża meta jiġi eżaminat il-bejgħ lil klijenti mhux relatati.

(189) Il-Kummissjoni nnotat ukoll li dan l-approċċ kien ġie approvat mill-Qorti Ġenerali f’Severstal (14).

(190) Fl-aħħar nett, LG Chem ma pprovdiet l-ebda evidenza li turi xi differenza sistematika fil-prezz fil-bejgħ lid-distributuri u l-bejgħ dirett lill-utenti għal tipi ta’ prodotti simili. Il-Kummissjoni lanqas ma setgħet issib evidenza ta’ differenzi fl-iffissar tal-prezzijiet bejn il-bejgħ lid-distributuri u l-bejgħ lill-utenti min-naħa tal-industrija tal-Unjoni.

4.4.3. Pretensjoni li ma sar l-ebda twaqqigħ tal-prezzijiet fl-2018 minħabba żidiet fil-prezzijiet

(191) Rigward l-effetti tad-deprezzament tal-prezzijiet fl-2018, LG Chem iddikjarat li kemm il-prezzijiet tal-importazzjonijiet tal-Korea t’Isfel kif ukoll dawk tal-industrija tal-Unjoni żdiedu meta mqabbla mal-livelli tal-2017. Għaldaqstant ma seta’ sar l-ebda twaqqigħ tal-prezz.

(192) Madankollu, l-analiżi tal-evoluzzjoni tal-prezzijiet tal-importazzjoni fuq il-prezzijiet tal-industrija tal-Unjoni hija stabbilita fir-rigward tal-perjodu kkonċernat kollu kemm hu, jiġifieri bejn l-2017 u l-perjodu ta’ investigazzjoni. Filwaqt li x-xejriet tal-prezzijiet huma vvalutati għall-perjodu kollu kkunsidrat, il-kalkoli tat-twaqqigħ tal-prezz jitwettqu biss għall-perjodu ta’ investigazzjoni (2020). Għaldaqstant, iż-żieda fil-prezzijiet tal-Korea t’Isfel kif ukoll il-prezzijiet tal-industrija tal-Unjoni fl-2018 meta mqabbla mal-livelli tagħhom tal-2017 mhumiex rilevanti għall-kalkolu tat-twaqqigħ tal-prezz matul il-PI f’dan il-każ. Barra minn hekk, dak il-fatt waħdu ma jissuġġerix in-nuqqas ta’ twaqqigħ tal-prezzijiet tal-industrija tal-Unjoni mill-importazzjonijiet tal-Korea t’Isfel matul il-perjodu kkonċernat peress li dik il-konklużjoni setgħet tintlaħaq biss abbażi ta’ tqabbil dettaljat bejn il-prezz attwali tal-esportazzjoni u l-prezzijiet tal-UE.

(193) Fil-fatt, il-marġni tat-twaqqigħ tal-prezz huwa definit bħala l-ammont li bih il-prezz reali tal-importazzjoni mill-pajjiż ikkonċernat huwa aktar baxx mill-prezz reali tal-industrija tal-Unjoni. Wara li jkunu saru l-aġġustamenti meħtieġa, id-differenza bejn iż-żewġ prezzijiet hija espressa bħala perċentwal tal-prezz tal-industrija tal-Unjoni.

(194) Fl-2018, il-prezz medju tal-importazzjonijiet tal-Korea t’Isfel kien għadu stabbilit f’livell aktar baxx meta mqabbel mal-prezzijiet medji tal-industrija tal-Unjoni. B’konsegwenza ta’ dan, minkejja li kemm il-prezzijiet tal-industrija tal-Korea t’Isfel kif ukoll dawk tal-industrija tal-Unjoni żdiedu matul dak il-perjodu, l-istatistika tissuġġerixxi li t-twaqqigħ tal-prezz kien isir ukoll fl-2018.

(195) Għaldaqstant, din il-pretensjoni ma ntlaqgħetx.

(196) Wara d-Divulgazzjoni Finali, LG Chem sostna li qatt ma argumenta li ma seta’ jseħħ l-ebda twaqqigħ tal-prezz fl-2018. Din l-interpretazzjoni tal-pretensjoni ta’ LG Chem allegatament kisret id-dritt ta’ LG Chem għal amministrazzjoni tajba.

(197) Il-Kummissjoni ħadet nota tal-kjarifika ta’ LG Chem li ma kinitx fittxet li tagħmel id-dikjarazzjoni ta’ hawn fuq. Peress li LG Chem ma indikat l-ebda argument li l-Kummissjoni naqset milli tindirizza, il-Kummissjoni ma qisitx li l-Kummissjoni kienet kisret id-dritt għal amministrazzjoni tajba.

4.5. Sitwazzjoni ekonomika tal-industrija tal-Unjoni

4.5.1. Kummenti ġenerali

(198) F’konformità mal-Artikolu 3(5) tar-Regolament bażiku, l-eżami tal-impatt tal-importazzjonijiet li huma l-oġġett ta’ dumping fuq l-industrija tal-Unjoni kien jinkludi evalwazzjoni tal-indikaturi ekonomiċi kollha li kellhom effett fuq l-istat tal-industrija tal-Unjoni matul il-perjodu kkunsidrat.

(199) Kif imsemmi fil-premessa (41), intuża l-kampjunar għad-determinazzjoni tad-dannu possibbli li ġarrbet l-industrija tal-Unjoni.

(200) Sabiex tiddetermina d-dannu, il-Kummissjoni għamlet distinzjoni bejn l-indikaturi tad-dannu makroekonomiċi u dawk mikroekonomiċi. Il-Kummissjoni evalwat l-indikaturi makroekonomiċi abbażi tad-data pprovduta mill-produtturi inklużi fil-kampjun u dawk mhux inklużi fil-kampjun, kontroverifikata mad-data fl-ilment. Il-Kummissjoni evalwat l-indikaturi mikroekonomiċi abbażi tad-data fit-tweġibiet għall-kwestjonarju mill-produtturi tal-Unjoni inklużi fil-kampjun. Id-data kienet relatata mal-produtturi tal-Unjoni inklużi fil-kampjun. Iż-żewġ settijiet ta’ data nstabu li kienu rappreżentattivi tas-sitwazzjoni ekonomika tal-industrija tal-Unjoni.

(201) L-indikaturi makroekonomiċi huma: il-produzzjoni, il-kapaċità tal-produzzjoni, l-użu tal-kapaċità, il-volum ta’ bejgħ, is-sehem mis-suq, it-tkabbir, l-impjiegi, il-produttività, il-kobor tal-marġni tad-dumping u l-irkupru minn dumping tal-passat. Wara d-divulgazzjoni finali, il-partijiet interessati enfasizzaw xi diskrepanzi fil-makroindikaturi għall-produzzjoni u l-bejgħ bejn l-ilment u d-divulgazzjoni. Wara l-analiżi, il-Kummissjoni aċċettat dawn l-affermazzjonijiet u kkoreġiet iċ-ċifri. Il-Kummissjoni aġġornat iċ-ċifri makroekonomiċi biċ-ċifri ta’ kumpanija waħda. Għal dik ir-raġuni, il-valuri assoluti ntwerew bħala firxiet sabiex tiġi żgurata l-kunfidenzjalità.

(202) L-indikaturi mikroekonomiċi huma: il-prezzijiet unitarji medji, il-kost unitarju, il-kostijiet lavorattivi, l-inventarji, il-profittabbiltà, il-flussi tal-flus, l-investimenti, ir-redditu fuq l-investimenti u l-kapaċità li jiġi ġġenerat il-kapital.

4.5.2. Indikaturi makroekonomiċi

4.5.2.1. Il-produzzjoni, il-kapaċità tal-produzzjoni u l-użu tal-kapaċità

(203) Il-produzzjoni totali tal-Unjoni, il-kapaċità tal-produzzjoni u l-użu tal-kapaċità żviluppaw kif ġej matul il-perjodu kkunsidrat: Tabella 4 Produzzjoni, kapaċità tal-produzzjoni u użu tal-kapaċità 2017 2018 2019 PI Il-volum tal-produzzjoni (tunnellati) [525 000 - 560 000 ] [530 000 - 565 000 ] [540 000 - 575 000 ] [520 000 - 555 000 [ Indiċi 100 102 105 98 Il-kapaċità tal-produzzjoni (tunnellati) [540 000 - 580 000 ] [600 000 - 640 000 ] [650 000 - 690 000 ] [650 000 - 690 000 ] Indiċi 100 109 117 117 L-użu tal-kapaċità [93 %-95 %] [88 %-90 %] [84 %-86 %] [78 %-80 %] Indiċi 100 94 90 83 Sors: il-produtturi tal-Unjoni inklużi fil-kampjun u dawk mhux inklużi fil-kampjun

(204) Il-volum tal-produzzjoni tal-industrija tal-Unjoni żdied b’5 punti perċentwali bejn l-2017 u l-2019, imbagħad naqas b’7 punti perċentwali bejn l-2019 u l-PI. Il-volum tal-produzzjoni globali naqas bi 2 % matul il-perjodu kkunsidrat.

(205) Il-kapaċità tal-produzzjoni żdiedet b’mod stabbli matul il-perjodu kkunsidrat: minn [540 000 – 580 000] tunnellata fl-2017 telgħet għal [650 000 – 690 000] tunnellata fl-2019 u baqgħet f’dak il-livell fil-perjodu ta’ investigazzjoni, għal żieda ġenerali ta’ 17 %. Iż-żieda fil-kapaċità tal-industrija tal-SAPs tal-UE rriżultat minn investiment kbir li sar minn produttur wieħed tal-Unjoni matul il-perjodu kkunsidrat.

(206) Kif muri hawn fuq fit-Tabella 4, filwaqt li l-kapaċità tal-produzzjoni tal-Unjoni żdiedet b’mod sinifikanti matul il-perjodu kkunsidrat, l-użu tal-kapaċità tal-produzzjoni tal-Unjoni ddeterjora b’mod sinifikanti: minn użu tal-kapaċità ta’ [93%-95%] fl-2017 niżel għal [78%-80%] fil-PI. Dik ix-xejra rriżultat fi tnaqqis totali ta’ 17 % tal-użu tal-kapaċità tal-Unjoni matul il-perjodu kkunsidrat.

4.5.2.2. Tnaqqis fl-użu tal-kapaċità kkawżat minn żieda fil-kapaċità

(207) LG Chem ikkummentat dwar it-tnaqqis fl-użu tal-kapaċità mill-industrija tal-Unjoni matul il-perjodu kkunsidrat, b’referenza partikolari għall-proġett ta’ investiment minn produttur wieħed tal-Unjoni li żied il-kapaċità tal-produzzjoni fl-2018. Skont LG Chem, il-kapaċitajiet addizzjonali qatt ma kienu maħsuba biex ifornu s-suq tal-Unjoni, peress li l-kapaċitajiet eżistenti fl-2017 kienu diġà jeċċedu d-domanda fis-suq tal-Unjoni. Għaldaqstant, il-kapaċità żejda tal-produtturi tal-Unjoni ma setgħetx tiġi kkawżata mill-importazzjonijiet tal-Korea t’Isfel.

(208) Il-Kummissjoni qablet li t-tnaqqis fl-użu tal-kapaċità matul il-perjodu kkunsidrat, filwaqt li żamm volum ġenerali prodott rel